2012O0027 — SK — 07.06.2014 — 002.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B USMERNENIE EURÓPSKEJ CENTRÁLNEJ BANKY z 5. decembra 2012 o Transeurópskom automatizovanom expresnom systéme hrubého vyrovnania platieb v reálnom čase (TARGET2) (prepracované znenie) (ECB/2012/27) (2013/47/EÚ) (Ú. v. ES L 030, 30.1.2013, p.1)

Zmenené a doplnené:









▼B

USMERNENIE EURÓPSKEJ CENTRÁLNEJ BANKY

z 5. decembra 2012

o Transeurópskom automatizovanom expresnom systéme hrubého vyrovnania platieb v reálnom čase (TARGET2)

(prepracované znenie)

(ECB/2012/27)

(2013/47/EÚ)







RADA GUVERNÉROV EURÓPSKEJ CENTRÁLNEJ BANKY, so zreteľom na Zmluvu o fungovaní Európskej únie, a najmä na jej článok 127 ods. 2 prvú a štvrtú zarážku, so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 a články 17, 18 a 22, keďže: (1) Usmernenie ECB/2007/2 z 26. apríla 2007 o Transeurópskom automatizovanom expresnom systéme hrubého zúčtovania platieb v reálnom čase (TARGET2) ( 1 ) bolo viackrát zmenené a doplnené. Keďže sú teraz potrebné ďalšie zmeny a doplnenia tohto usmernenia na účely zakomponovania materiálov, ktoré boli predtým interné pre Eurosystém, a na účely doplnenia potrebných vymedzení pojmov, ako aj ustanovení týkajúcich sa neuplatniteľnosti sankcií na banky, ktoré nie sú z Únie, poskytovania informácií v súvislosti s prerušením alebo ukončením prístupu k operáciám menovej politiky a dôsledkov takéhoto prerušenia alebo ukončenia, je v záujme jasnosti a transparentnosti potrebné prijať prepracované znenie. (2) TARGET2 má decentralizovanú štruktúru, ktorá spája národné systémy hrubého vyrovnania platieb v reálnom čase (RTGS) a platobný mechanizmus ECB. (3) Základným znakom TARGET2 je jednotná technická platforma s názvom Jednotná spoločná platforma (Single Shared Platform, ďalej len „SSP“). TARGET2 predstavuje z právneho hľadiska množinu platobných systémov, kde sú pravidlá jednotlivých systémov, ktoré sú súčasťou TARGET2, v čo najväčšej možnej miere zosúladené s určitými výnimkami v prípade obmedzení vyplývajúcich z vnútroštátneho práva. (4) Sú tri rôzne úrovne riadenia pre TARGET2. Úroveň 1 (Rada guvernérov) má právomoc rozhodovať s konečnou platnosťou vo vzťahu k TARGET2 a zabezpečuje plnenie jeho verejnej funkcie. Úroveň 2 (centrálne banky Eurosystému) má vo vzťahu k TARGET2 subsidiárnu právomoc, kým úroveň 3 (národné centrálne banky poskytujúce SSP) vytvára a prevádzkuje SSP v prospech Eurosystému. (5) Konajúc v mene Eurosystému, Európska centrálna banka (ECB) uzatvára s poskytovateľom sieťových služieb, ktorého určila Rada guvernérov, rámcovú dohodu, ktorá ustanovuje základné zásady poskytovania sieťových služieb vrátane stanovenia cien, ako aj dohodu o zachovávaní mlčanlivosti a nezverejňovaní údajov. (6) TARGET2 je nevyhnutný na plnenie niektorých základných úloh Eurosystému, t. j. uskutočňovanie menovej politiky Únie a podporovanie plynulého fungovania platobných systémov, keďže: PRIJALA TOTO USMERNENIE:







ODDIEL I

VŠEOBECNÉ USTANOVENIA

Článok 1

Predmet úpravy a rozsah pôsobnosti

1. TARGET2 umožňuje hrubé vyrovnanie platieb v reálnom čase v eurách s vyrovnaním v peniazoch centrálnej banky. Je vytvorený a funguje na základe SSP, cez ktorú sa technicky rovnakým spôsobom zadávajú a spracúvajú všetky platobné príkazy a nakoniec aj prijímajú platby.

2. TARGET2 predstavuje z právneho hľadiska množinu RTGS systémov.

Článok 2

Vymedzenie pojmov

Na účely tohto usmernenia:

1. „jednotnou spoločnou platformou (SSP)“ sa rozumie infraštruktúra jednotnej technickej platformy, ktorú zabezpečujú národné centrálne banky poskytujúce SSP;

2. „systémom, ktorý je súčasťou TARGET2“ sa rozumie ktorýkoľvek z RTGS systémov centrálnych bánk Eurosystému, ktorý je súčasťou TARGET2;

3. „centrálnou bankou (CB)“ sa rozumie centrálna banka Eurosystému a/alebo pripojená národná centrálna banka;

4. „národnými centrálnymi bankami poskytujúcimi SSP“ sa rozumejú Deutsche Bundesbank, Banque de France a Banca d’Italia ako centrálne banky, ktoré vytvárajú a prevádzkujú SSP v prospech Eurosystému;

▼M1

5. „poskytovateľom sieťových služieb“ sa rozumie poskytovateľ pripojený prostredníctvom počítačovej siete na účely zadávania platobných správ v TARGET2. Pripojenia prostredníctvom počítačovej siete sa poskytujú prostredníctvom služby SWIFT a na účely internej komunikácie v rámci Eurosystému tiež prostredníctvom služby CoreNet;

▼B

6. „účastníkom“ alebo „priamym účastníkom“ sa rozumie subjekt, ktorý je majiteľom aspoň jedného PM účtu v CB Eurosystému;

7. „CB Eurosystému“ sa rozumie ECB alebo NCB eurozóny;

8. „platobným modulom (PM)“ sa rozumie SSP modul, v rámci ktorého sa na PM účtoch zúčtovávajú platby účastníkov TARGET2;

9. „PM účtom“ sa rozumie účet, ktorého majiteľom je účastník TARGET2 v PM vedený CB Eurosystému a ktorý je pre účastníka TARGET2 potrebný na: a) zadávanie platobných príkazov alebo prijímanie platieb prostredníctvom TARGET2 a b) vyrovnanie takýchto platieb s touto CB Eurosystému;

10. „NCB eurozóny“ sa rozumie národná centrálna banka (NCB) členského štátu, ktorého menou je euro;

11. „identifikačným kódom spoločnosti (BIC)“ sa rozumie kód vymedzený normou ISO č. 9362;

12. „adresovateľným držiteľom BIC“ sa rozumie subjekt, ktorý: a) je držiteľom BIC; b) nie je uznaný ako nepriamy účastník; c) je korešpondentom alebo klientom priameho účastníka alebo pobočkou priameho alebo nepriameho účastníka a je schopný zadávať platobné príkazy do systému, ktorý je súčasťou TARGET2, a z tohto systému prijímať platby prostredníctvom priameho účastníka;

13. „nepriamym účastníkom“ sa rozumie úverová inštitúcia usadená v Európskom hospodárskom priestore (EHP), ktorá uzavrela dohodu s priamym účastníkom o zadávaní platobných príkazov a prijímaní platieb prostredníctvom PM účtu tohto priameho účastníka a ktorá bola za nepriameho účastníka uznaná systémom, ktorý je súčasťou TARGET2;

14. „pobočkou“ sa rozumie pobočka v zmysle článku 4 ods. 3 smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií ( 2 ), ako bol vykonaný vo vnútroštátnom práve;

15. „pracovným dňom“ sa rozumie akýkoľvek deň, keď je TARGET2 otvorený pre vyrovnanie platobných príkazov, ako je ustanovené v dodatku V k prílohe II;

16. „certifikačnými orgánmi“ sa rozumie jedna alebo viacero národných centrálnych bánk, ktoré Rada guvernérov poverila vydávaním, správou, rušením a obnovovaním elektronických certifikátov v mene Eurosystému;

17. „elektronickými certifikátmi“ alebo „certifikátmi“ sa rozumejú elektronické súbory vydané certifikačnými orgánmi, ktoré spájajú verejný kľúč s určitou totožnosťou a ktoré slúžia na overenie, či verejný kľúč patrí určitej osobe, overenie totožnosti držiteľa, kontrolu podpisu tejto osoby alebo kódovanie správy adresovanej tejto osobe. Certifikáty sa uchovávajú na hmotnom nosiči, napríklad na smart karte alebo USB kľúči a odkazmi na certifikáty sa rozumejú zároveň aj odkazy na takéto hmotné nosiče. Certifikáty majú rozhodujúci význam v procese overovania totožnosti účastníkov, ktorí si zvolili prístup do TARGET2 prostredníctvom internetu a ktorí posielajú platobné správy alebo kontrolné správy;

18. „držiteľom certifikátu“ sa rozumie určitá osoba označená menom, ktorú účastník TARGET2 určil a poveril ako osobu oprávnenú na prístup k účtu účastníka v TARGET2 prostredníctvom internetu. Žiadosti účastníkov TARGET2 o certifikáty overujú národné centrálne banky daných účastníkov a posielajú ich certifikačným orgánom, ktoré vydávajú certifikáty spájajúce verejný kľúč s údajmi, ktoré identifikujú účastníka;

19. „pripojenou CB“ sa rozumie NCB, ktorá nie je NCB eurozóny a ktorá je pripojená k TARGET2 na základe osobitnej dohody;

20. „skupinou AL“ sa rozumie skupina zložená z členov skupiny zoskupenej likvidity (AL), ktorí využívajú AL režim;

21. „členom skupiny AL“ sa rozumie účastník TARGET2, ktorý spĺňa podmienky na používanie AL režimu a uzavrel dohodu AL;

22. „dohodou AL“ sa rozumie mnohostranná dohoda o zoskupenej likvidite uzavretá všetkými členmi skupiny AL a ich príslušnými národnými centrálnymi bankami AL na účely režimu AL;

23. „NCB AL“ sa rozumie NCB eurozóny, ktorá je stranou dohody AL a koná ako zmluvná strana pre členov skupiny AL zúčastňujúcich sa v jej systéme, ktorý je súčasťou TARGET2;

24. „režimom AL“ sa rozumie zoskupovanie dostupnej likvidity na PM účtoch;

25. „dostupnou likviditou“ sa rozumie kreditný zostatok na PM účte účastníka TARGET2, a ak to možno uplatniť, akákoľvek vnútrodenná úverová linka poskytnutá príslušnou CB Eurosystému vo vzťahu k takémuto účtu;

26. „vnútrodenným úverom“ sa rozumie úver poskytovaný na obdobie kratšie ako jeden pracovný deň;

27. „manažérom skupiny AL“ sa rozumie člen skupiny AL vymenovaný ostatnými členmi skupiny AL na riadenie likvidity, ktorá je dostupná v rámci skupiny AL počas pracovného dňa;

28. „jednodňovou refinančnou sadzbou“ sa rozumie úroková miera uplatňovaná na jednodňové refinančné obchody;

29. „jednodňovým refinančným obchodom“ sa rozumie stály obchod Eurosystému, ktorý môžu zmluvné strany využívať na prijímanie jednodňových úverov z NCB pri vopred stanovenej jednodňovej refinančnej sadzbe;

30. „zúčtovacou bankou“ sa rozumie účastník, ktorého PM účet alebo podúčet sa používa na vyrovnanie platobných pokynov zadaných pridruženým systémom prostredníctvom ASI;

31. „pridruženým systémom“ sa rozumie systém spravovaný subjektom usadeným v EHP, ktorý podlieha dohľadu príslušného orgánu a spĺňa požiadavky v oblasti dohľadu, ktoré sa týkajú umiestnenia infraštruktúr na poskytovanie služieb v eurách, tak ako sa tieto požiadavky priebežne menia a dopĺňajú a uverejňujú na internetových stránkach ECB ( 3 ), a v ktorom sa vymieňajú a/alebo klírujú platby a/alebo finančné nástroje, zatiaľ čo výsledné peňažné záväzky sa zúčtovávajú v TARGET2 v súlade s týmto usmernením a dvojstrannými dojednaniami medzi pridruženým systémom a príslušnou CB Eurosystému;

32. „rozhraním pridruženého systému (ASI)“ sa rozumie technické zariadenie, ktoré umožňuje pridruženému systému využívať rozsah osobitných, vopred vymedzených služieb na zadanie a vyrovnanie platobných pokynov pridruženého systému; môže byť tiež NCB eurozóny použité na vyrovnanie hotovostných operácií, ktoré sú výsledkom vkladov v hotovosti a výberov týchto vkladov;

33. „platcom“ sa rozumie účastník TARGET2, na ťarchu PM účtu ktorého sa zaúčtuje určitá suma ako výsledok vyrovnania platobného príkazu;

34. „príjemcom platby“ sa rozumie účastník TARGET2, v prospech PM účtu ktorého sa pripíše určitá suma ako výsledok vyrovnania platobného príkazu;

35. „harmonizovanými podmienkami“ sa rozumejú podmienky ustanovené v prílohách II a V;

36. „základnými službami TARGET2“ sa rozumie spracovanie platobných príkazov v systémoch, ktoré sú súčasťou TARGET2, vyrovnanie transakcií súvisiacich s pridruženým systémom a prvky združovania likvidity;

37. „domácim účtom“ sa rozumie účet, ktorý NCB eurozóny otvorí mimo PM pre subjekt, ktorý je spôsobilý stať sa nepriamym účastníkom;

38. „prechodným obdobím“ sa vo vzťahu ku každej CB Eurosystému rozumie obdobie štyroch rokov od okamihu prechodu CB Eurosystému na SSP, pokiaľ Rada guvernérov nerozhodne v jednotlivých prípadoch inak vo vzťahu k osobitným prvkom alebo službám;

39. „riadiacou NCB“ sa rozumie NCB AL systému, ktorý je súčasťou TARGET2, ktorého účastníkom je manažér skupiny AL;

40. pod „skutočnosťou, ktorá zakladá uplatnenie nároku“ sa rozumie so zreteľom na člena skupiny AL: a) akýkoľvek prípad neplnenia uvedený v článku 34 ods. 1 prílohy II; b) akýkoľvek iný prípad neplnenia alebo skutočnosť uvedená v článku 34 ods. 2 prílohy II, s ktorými a s ohľadom na závažnosť prípadu neplnenia takejto skutočnosti CB rozhodla, že by sa malo vykonať záložné právo v súlade s článkom 25b prílohy II, mal by sa uplatniť nárok z kolaterálu v súlade s článkom 25c prílohy II alebo by sa malo uskutočniť započítanie pohľadávok v súlade s článkom 26 prílohy II; c) akékoľvek rozhodnutie o pozastavení alebo ukončení prístupu k vnútrodennému úveru;

41. „rozhraním účastníka (PI)“ sa rozumie technické zariadenie, ktoré umožňuje priamym účastníkom zadať a zúčtovať platobné príkazy prostredníctvom služieb ponúkaných v PM;

42. „prístupom prostredníctvom internetu“ sa rozumie skutočnosť, že účastník si zvolil PM účet, ku ktorému je prístup možný len prostredníctvom internetu, a že účastník zadáva platobné správy alebo kontrolné správy v TARGET2 prostredníctvom internetu;

43. „konkurzným konaním“ sa rozumie konkurzné konanie v zmysle článku 2 písm. j) smernice Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov ( 4 );

44. „informačným a kontrolným modulom (ICM)“ sa rozumie SSP modul, ktorý umožňuje účastníkom získavať informácie online a poskytuje im možnosť zadávať príkazy na prevod likvidity, riadiť likviditu a iniciovať zálohové platobné príkazy v prípade núdzovej prevádzky;

45. „koordinátorom TARGET2“ sa rozumie osoba vymenovaná ECB na zabezpečenie každodenného prevádzkového riadenia TARGET2, na riadenie a koordinovanie aktivít v prípade nepredvídanej situácie a na koordináciu šírenia informácií účastníkom;

46. „manažérom pre vyrovnanie TARGET2“ sa rozumie osoba vymenovaná CB Eurosystému na monitorovanie operácií jej systému, ktorý je súčasťou TARGET2;

47. „krízovým manažérom TARGET2“ sa rozumie osoba vymenovaná CB Eurosystému na riešenie zlyhania SSP a nepredvídaných vonkajších udalostí v mene tejto CB Eurosystému;

48. „technickou nefunkčnosťou TARGET2“ sa rozumejú akékoľvek ťažkosti, poruchy alebo zlyhania technickej infraštruktúry a/alebo počítačových systémov SSP, alebo sieťových spojení týkajúcich sa SSP, alebo akákoľvek iná skutočnosť, ktorá znemožňuje vykonávať a dokončiť spracovanie platieb v systéme, ktorý je súčasťou TARGET2, v ten istý deň;

49. „nevyrovnaným platobným príkazom“ sa rozumie platobný príkaz, ktorý nie je vyrovnaný v ten istý pracovný deň, keď je prijatý;

50. „vyrovnaním medzi systémami“ sa rozumie vyrovnanie pokynov na inkaso v reálnom čase, na základe ktorých sa uskutočňujú platby medzi zúčtovacou bankou jedného pridruženého systému, ktorý používa zúčtovací postup č. 6, a zúčtovacou bankou iného pridruženého systému, ktorý používa zúčtovací postup č. 6 upravený v prílohe IV;

51. „hotovostným vyrovnaním“ sa rozumie vyrovnanie bankoviek a mincí;

▼M1

52. službou „CoreNet“ sa rozumie interná sieťová služba Eurosystému, ktorú poskytuje ECB a ktorú centrálne banky Eurosystému používajú ako núdzovú sieť pre prístup k SSP v prípade, že služba SWIFT nie je dostupná a ako alternatívu k službe SWIFT na prístup k CRSS;

53. „systém zákazníckych služieb (Customer-related services system, CRSS)“ poskytuje centrálnym bankám Eurosystému základné a voliteľné služby, t. j. služby archivácie, voliteľné fakturačné služby, voliteľné služby otázok a hlásení a voliteľné služby v oblasti vzťahov s klientmi;

▼M2

54. „jednodňovou sterilizačnou operáciou“ sa rozumie stála operácia Eurosystému, ktorú môžu zmluvné strany využívať na uskutočnenie jednodňových vkladov v NCB s vopred stanovenou vkladovou sadzbou;

55. „úrokovou sadzbou pre jednodňové sterilizačné operácie“ sa rozumie úroková sadzba uplatniteľná na jednodňové sterilizačné operácie.

▼B

Článok 3

Systémy, ktoré sú súčasťou TARGET2

1. Každá CB Eurosystému prevádzkuje vlastný systém, ktorý je súčasťou TARGET2.

2. Každý systém, ktorý je súčasťou TARGET2, je systémom takto určeným na základe príslušných vnútroštátnych právnych predpisov, ktorými sa vykonáva smernica 98/26/ES.

3. V názvoch systémov, ktoré sú súčasťou TARGET2, sa uvedie len „TARGET2“ a názov alebo skratka príslušnej CB Eurosystému alebo členského štátu takejto CB Eurosystému. Systém ECB, ktorý je súčasťou TARGET2, sa nazýva TARGET2-ECB.

Článok 4

Pripojenie národných centrálnych bánk členských štátov, ktorých menou nie je euro

Národné centrálne banky členských štátov, ktorým menou nie je euro, sa môžu pripojiť k TARGET2 len vtedy, keď uzavrú dohodu s centrálnymi bankami Eurosystému. Takáto dohoda ustanoví, že pripojené národné centrálne banky budú dodržiavať toto usmernenie s výhradou prípadných vzájomne dohodnutých špecifikácií a úprav.

Článok 5

Transakcie v rámci ESCB

Transakcie v rámci Európskeho systému centrálnych bánk (ESCB) sa spracúvajú prostredníctvom TARGET2 s výnimkou platieb, ktoré sa na základe dvojstranných alebo viacstranných dohôd centrálnych bánk spracúvajú podľa potreby prostredníctvom korešpondentských účtov.

Článok 6

Vyrovnanie v rámci Eurosystému

1. Každé vyrovnanie platieb medzi účastníkmi rôznych systémov, ktoré sú súčasťou TARGET2, vedie automaticky k vzniku záväzku v rámci Eurosystému na strane CB Eurosystému, ktorá je CB platcu voči CB Eurosystému, ktorá je CB príjemcu platby.

2. Všetky záväzky v rámci Eurosystému, ktoré vzniknú podľa odseku 1, sa automaticky spočítajú a tvoria súčasť jedného záväzku vo vzťahu ku každej CB Eurosystému. Pri každom vyrovnaní platby medzi účastníkmi rôznych systémov, ktoré sú súčasťou TARGET2, sa tento jeden záväzok príslušnej CB Eurosystému primerane upraví. Na konci pracovného dňa sa na každý takýto jeden záväzok uplatňuje postup viacstranného nettingu, ktorého výsledkom je záväzok alebo pohľadávka každej NCB eurozóny voči ECB, v súlade s dohodou medzi centrálnymi bankami Eurosystému.

3. Každá NCB eurozóny vedie účet na účely zaznamenania svojich záväzkov alebo pohľadávok voči ECB, ktoré sú výsledkom vyrovnania platieb medzi systémami, ktoré sú súčasťou TARGET2.

4. ECB vedie vo svojom účtovníctve účet pre každú NCB eurozóny s cieľom zachytiť príslušný záväzok alebo pohľadávku NCB eurozóny voči ECB ku koncu dňa.







ODDIEL II

RIADENIE

Článok 7

Úrovne riadenia

1. Bez toho, aby bol dotknutý článok 8 Štatútu Európskeho systému centrálnych bánk a Európskej centrálnej banky (ďalej len „štatút ESCB“), je riadenie TARGET2 založené na systéme trojstupňového riadenia. Úlohy, ktoré sú zverené Rade guvernérov (úroveň 1), centrálnym bankám Eurosystému (úroveň 2) a národným centrálnym bankám poskytujúcim SSP (úroveň 3), sú ustanovené v prílohe I.

2. Rada guvernérov je zodpovedná za riadenie, správu a kontrolu TARGET2. Úlohy, ktoré sú zaradené na úroveň 1, patria do výlučnej právomoci Rady guvernérov. Výbor ESCB pre platobné a zúčtovacie systémy (PSSC) pomáha Rade guvernérov ako poradný orgán vo všetkých záležitostiach, ktoré sa týkajú TARGET2.

3. V súlade s článkom 12.1 tretím odsekom štatútu ESCB a vo všeobecnom rámci vymedzenom Radou guvernérov sú centrálne banky Eurosystému zodpovedné za úlohy, ktoré sú zaradené na úroveň 2. PSSC popri svojej poradnej úlohe vykonáva úlohy, ktoré sú zaradené na úroveň 2. Pripojené národné centrálne banky sa zúčastňujú na riešení otázok, ktoré súvisia s úrovňou 2, bez hlasovacieho práva. Národné centrálne banky členských štátov, ktoré nie sú centrálnymi bankami Eurosystému ani pripojenými národnými centrálnymi bankami, majú postavenie pozorovateľov len na úrovni 2.

4. Centrálne banky Eurosystému si upravia svoje vzájomné vzťahy uzavretím príslušných dohôd. V súvislosti s takýmito dohodami sa rozhoduje jednoduchou väčšinou a každá CB Eurosystému má jeden hlas.

5. V súlade s článkom 12.1 tretím odsekom štatútu ESCB a vo všeobecnom rámci vymedzenom Radou guvernérov sú národné centrálne banky poskytujúce SSP zodpovedné za úlohy, ktoré sú zaradené na úroveň 3.

6. Národné centrálne banky poskytujúce SSP uzatvoria dohodu s centrálnymi bankami Eurosystému upravujúcu služby, ktoré majú poskytovať centrálne banky poskytujúce SSP centrálnym bankám Eurosystému. Takáto dohoda zahŕňa podľa potreby aj pripojené národné centrálne banky.







ODDIEL III

PREVÁDZKA TARGET2

Článok 8

Harmonizované podmienky účasti v TARGET2

1. Každá národná centrálna banka eurozóny prijme opatrenia na vykonanie harmonizovaných podmienok. Tieto opatrenia upravujú výlučne vzťah medzi príslušnou NCB eurozóny a jej účastníkmi, pokiaľ ide o spracovanie platieb v PM. Prístup k PM účtu je možný buď prostredníctvom internetu, alebo prostredníctvom poskytovateľa sieťových služieb. Tieto dva spôsoby prístupu k PM účtu sa navzájom vylučujú, hoci sa účastník môže rozhodnúť, že bude mať jeden alebo viacero PM účtov, pričom prístup ku každému z nich bude možný buď prostredníctvom internetu, alebo poskytovateľa sieťových služieb.

2. ECB príjme podmienky TARGET2-ECB implementáciou prílohy II s výnimkou, že TARGET2-ECB poskytuje služby len organizáciám vykonávajúcim vyrovnanie a klíring vrátane subjektov usadených mimo EHP za predpokladu, že tieto podliehajú dohľadu príslušného orgánu a ich prístup do TARGET2-ECB bol schválený Radou guvernérov ECB.

3. Opatrenia prijaté centrálnymi bankami Eurosystému, ktorými sa implementujú harmonizované podmienky, sa zverejnia.

4. Centrálne banky Eurosystému môžu požiadať o výnimky z harmonizovaných podmienok na základe obmedzení, ktoré vyplývajú z vnútroštátneho práva. Rada guvernérov posúdi jednotlivo takéto žiadosti a v odôvodnených prípadoch udelí výnimky.

5. S výhradou príslušnej menovej dohody môže ECB stanoviť podmienky účasti v TARGET2 pre subjekty uvedené v článku 4 ods. 2 písm. e) prílohy II.

6. Centrálne banky Eurosystému neumožnia subjektu, aby sa stal nepriamym účastníkom alebo bol zaregistrovaný ako adresovateľný držiteľ BIC v ich systéme, ktorý je súčasťou TARGET2, ak tento subjekt koná prostredníctvom priameho účastníka, ktorým je NCB členského štátu, ale nie je CB Eurosystému ani pripojenou NCB.

Článok 9

Stanovenie cien

1. Centrálne banky Eurosystému zabezpečia, aby:

a) poplatky za základné služby TARGET2 poskytované ich nepriamym účastníkom a adresovateľným držiteľom BIC, ktorí sú spôsobilí zúčastniť sa v TARGET2 ako nepriami účastníci, boli vyššie než poplatky pre priamych účastníkov uvedené v odseku 1 písm. a) dodatku VI k prílohe II;

b) poplatky za platby medzi úverovými inštitúciami usadenými v EHP, ktoré sa zúčtovávajú na domácich účtoch, boli vyššie ako poplatky pre priamych účastníkov uvedené v odseku 1 písm. a) dodatku VI k prílohe II;

c) sa platby súvisiace s operáciami na voľnom trhu, ktoré sa zúčtovávajú na domácom účte, účtovali v súlade s dodatkom VI k prílohe II;

d) sa ceny za všetky nasledujúce operácie a transakcie nestanovili podľa rozpisu poplatkov uvedeného v dodatku VI k prílohe II: i) prevody likvidity z domácich účtov a spracované na domácich účtoch; ii) operácie týkajúce sa správy povinných minimálnych rezerv a automatických operácií; iii) hotovostné transakcie zúčtovávané na domácich účtoch.

2. Za transakcie týkajúce sa pridružených systémov vyrovnávané na domácich účtoch v priebehu prechodného obdobia sa účtujú takto: pevný poplatok I, pevný poplatok II a transakčný poplatok, ktorý je vyšší ako transakčný poplatok pre pridružené systémy uvedený v bode 18 podbode 1 prílohy IV. Na transakcie týkajúce sa pridružených systémov vyrovnávané na domácich účtoch v priebehu prechodného obdobia môžu centrálne banky Eurosystému uplatniť iné systémy stanovenia cien za predpokladu, že dosiahnu výnosy rovnaké alebo vyššie, ako by dosiahli pri uplatnení systému stanovenia cien uvedeného v prvej vete tohto odseku.

Článok 10

Opatrenia na združovanie likvidity

1. NCB AL si vymenia všetky informácie potrebné na výkon ich povinností a záväzkov podľa dohody AL. NCB AL bezodkladne upovedomia riadiacu NCB o každej skutočnosti, ktorá zakladá uplatnenie nároku, o ktorej sa dozvedeli, a ktorá sa týka skupiny AL alebo niektorého z jej členov vrátane jeho ústredí a pobočiek.

2. Riadiaca NCB, ktorá bola upovedomená o tom, že nastala skutočnosť zakladajúca uplatnenie nároku, dá v súlade s dohodou AL príslušným NCB AL pokyny o postupe pri uplatňovaní nároku vo vzťahu ku skupine AL alebo jej príslušnému členovi. NCB AL sú zodpovedné za uplatnenie práv vyplývajúcich z dohody AL a nástrojov, ktorými sa implementuje príloha II. Riadiaca NCB je zodpovedná za výpočty a pokyny týkajúce sa rozdelenia pohľadávok.

3. Ak nastane skutočnosť, ktorá zakladá uplatnenie nároku, a vnútrodenný úver poskytnutý niektorému členovi skupiny AL nebol úplne splatený, NCB AL uplatňuje v súlade s pokynmi riadiacej NCB práva, ktoré má vo vzťahu k členom svojej príslušnej skupiny AL, vrátane príslušného záložného práva, práva vyplývajúceho zo započítania, konečného čistého vyrovnania alebo iného relevantného ustanovenia nástroja, ktorým sa implementuje príloha II, s cieľom dosiahnuť úplné a včasné splatenie pohľadávok tejto NCB AL voči príslušným členom skupiny AL podľa dohody AL. Príslušná NCB AL uplatňuje tieto pohľadávky pred uplatnením všetkých ostatných pohľadávok, ktoré má voči členom jej príslušnej skupiny AL.

4. Všetky platby prijaté v súvislosti so splácaním pohľadávky podľa dohody AL ako reakcia na uplatňovania nároku sa postúpia NCB AL, ktoré členom príslušnej skupiny AL poskytli vnútrodenný úver. Tieto platby sa rozdeľujú medzi NCB AL pomerne podľa výšky vnútrodenného úveru, ktorý členovia skupiny AL nesplatili svojim príslušným NCB AL.

5. Každá NCB AL, ktorá zamýšľa uplatňovať nárok na náhradu škody, ktorú by mali znášať všetky NCB AL, pošle riadiacej NCB dokument, v ktorom uvedie dôvody nároku. Riadiaca NCB postúpi takúto žiadosť príslušným NCB AL a vypočíta náhrady, ktoré sú rovnakým dielom povinné splatiť všetky tieto NCB AL.

Článok 11

Účty záručného fondu a odmeňovanie

1. V rozsahu, v akom je centrálna zmluvná strana na základe právnej úpravy, aj z dôvodov dozoru, povinná viesť účet záručného fondu, sa peňažné prostriedky pripísané na takýto účet centrálnej zmluvnej strany úročia sadzbou hlavných refinančných operácií zníženou o 15 základných bodov.

2. V ostatných prípadoch sa peňažné prostriedky pripísané na účet záručného fondu centrálnej zmluvnej strany úročia vkladovou sadzbou.

Článok 12

Vnútrodenný úver

1. Národné centrálne banky eurozóny môžu poskytnúť vnútrodenný úver za predpokladu, že tak urobia v súlade s opatreniami implementujúcimi pravidlá o poskytnutí vnútrodenného úveru, ktoré sú ustanovené v prílohe III. Vnútrodenný úver sa neposkytne účastníkovi, ktorému bol prístup k operáciám menovej politiky Eurosystému ako zmluvnej strane pozastavený alebo ukončený.

2. Kritériá prípustnosti pre poskytnutie vnútrodenného úveru zmluvných strán ECB sú vymedzené v rozhodnutí ECB/2007/7 z 24. júla 2007 o podmienkach TARGET2-ECB ( 5 ). Vnútrodenný úver, ktorý poskytne ECB, sa obmedzí na predmetný deň a nemožno ho predĺžiť na jednodňový úver.

Článok 13

Pridružené systémy

1. Centrálne banky Eurosystému poskytujú pridruženým systémom služby prevodu peňažných prostriedkov v peniazoch centrálnej banky v PM prostredníctvom poskytovateľa sieťových služieb alebo počas prechodného obdobia a v prípade potreby na domácich účtoch. Takéto služby sa spravujú dvojstrannými dojednaniami medzi centrálnymi bankami Eurosystému a príslušnými pridruženými systémami.

2. Dvojstranné dojednania s pridruženými systémami, ktoré používajú ASI, musia byť v súlade s prílohou IV. Centrálne banky Eurosystému navyše zabezpečia, aby sa v takýchto dvojstranných dojednaniach primerane uplatňovali tieto ustanovenia prílohy II:

— článok 8 ods. 1 (technické a právne požiadavky),

— článok 8 ods. 2 až 5 (konanie o žiadosti) s tou výnimkou, že pridružený systém je povinný namiesto kritérií prístupu podľa článku 4 splniť kritériá prístupu uvedené vo vymedzení pojmu „pridružený systém“, ktorý je ustanovený v článku 1 prílohy II,

— harmonogram prevádzky v dodatku V,

— článok 11 (požiadavky na spoluprácu a výmenu informácií) s výnimkou odseku 8,

— články 27 a 28 (obnova prevádzky a núdzová prevádzka a požiadavky na bezpečnosť),

— článok 31 (zodpovednosť),

— článok 32 (pravidlá dokazovania),

— články 33 a 34 (trvanie účasti, ukončenie účasti a pozastavenie účasti) s výnimkou článku 34 ods. 1 písm. b),

— článok 35 (uzavretie PM účtov), ak ho možno uplatniť,

— článok 38 (povinnosť zachovávať mlčanlivosť),

— článok 39 (požiadavky Únie na ochranu údajov, predchádzanie praniu špinavých peňazí a súvisiace otázky),

— článok 40 (požiadavky na oznámenia),

— článok 41 (zmluvný vzťah s poskytovateľom sieťových služieb),

— článok 44 (pravidlá týkajúce sa rozhodného práva, jurisdikcie a miesta plnenia).

3. Dvojstranné dojednania s pridruženými systémami, ktoré používajú PI, musia byť v súlade s:

a) prílohou II s výnimkou hlavy V a dodatkov VI a VII a

b) článkom 18 prílohy IV.

4. Odlišne od odseku 3 musia byť dvojstranné dojednania s pridruženými systémami, ktoré používajú PI, ale zúčtovávajú len platby v prospech svojich klientov, v súlade s:

a) prílohou II s výnimkou hlavy V, článku 36 a dodatkov VI a VII a

b) článkom 18 prílohy IV.

Článok 14

Financovanie a metodika nákladov

1. Rada guvernérov ustanoví pravidlá, ktoré sa uplatňujú na financovanie SSP. Prebytok alebo schodok, ktorý vznikne v dôsledku fungovania SSP, sa medzi národné centrálne banky eurozóny rozdelí podľa kľúča na upisovanie základného imania ECB v súlade s článkom 29 štatútu ESCB.

2. Rada guvernérov stanoví pre základné služby TARGET2 spoločnú metodiku nákladov a cenovú štruktúru.

Článok 15

Bezpečnostné ustanovenia

1. Rada guvernérov podrobne upraví bezpečnostnú politiku a bezpečnostné požiadavky a kontroly pre SSP a počas prechodného obdobia pre technickú infraštruktúru domáceho účtu. Rada guvernérov tiež podrobne upraví zásady, ktoré sa uplatňujú na bezpečnosť certifikátov používaných na prístup prostredníctvom internetu.

2. Centrálne banky Eurosystému dodržiavajú opatrenia uvedené v odseku 1 a zabezpečia, aby ich dodržiavali SSP.

Článok 16

Pravidlá auditu

Audit sa uskutočňuje v súlade so zásadami a dojednaniami ustanovenými v Pravidlách ESCB pre vykonávanie auditu, ktoré prijala Rada guvernérov.

Článok 17

Povinnosti v prípade pozastavenia alebo ukončenia účasti

1. Centrálne banky Eurosystému okamžite bez predchádzajúceho upozornenia pozastavia alebo ukončia účasť účastníka v príslušnom systéme, ktorý je súčasťou TARGET2, ak:

a) sa voči účastníkovi začalo konkurzné konanie alebo

b) účastník prestal spĺňať kritériá prístupu pre účasť v príslušnom systéme, ktorý je súčasťou TARGET2.

2. Ak CB Eurosystému pozastaví alebo ukončí účasť účastníka v TARGET2 podľa odseku 1 alebo z dôvodov obozretnosti podľa článku 19, oznámi to bezodkladne všetkým ostatným CB Eurosystému, pričom poskytne nasledujúce údaje:

a) názov účastníka, kód peňažnej finančnej inštitúcie a BIC;

b) informácie, na ktorých NCB eurozóny založila svoje rozhodnutie, vrátane informácií alebo stanoviska získaného od príslušného orgánu dohľadu;

c) prijaté opatrenie a navrhovaný časový rámec jeho uplatnenia.

Každá CB Eurosystému na žiadosť inej CB Eurosystému poskytne informácie týkajúce sa takéhoto účastníka vrátane informácií týkajúcich sa platieb jemu určených.

3. CB Eurosystému, ktorá podľa odseku 1 pozastavila alebo ukončila účasť účastníka vo svojom systéme, ktorý je súčasťou TARGET2, berie na seba zodpovednosť voči ostatným CB Eurosystému, ak:

a) následne povolí vyrovnanie platobných príkazov adresovaných účastníkom, ktorých účasť bola pozastavená alebo ukončená, alebo

b) si neplní povinnosti uvedené v odsekoch 1 a 2.

4. Povinnosti CB Eurosystému uvedené v odsekoch 1 až 3 sa uplatňujú aj v prípade pozastavenia alebo ukončenia používania ASI pridruženými systémami.

Článok 18

Postup pri zamietnutí žiadosti o účasť v TARGET2 z dôvodov obozretnosti

Ak CB Eurosystému zamietne podľa článku 8 ods. 4 písm. c) prílohy II z dôvodov obozretnosti žiadosť o pripojenie sa do TARGET2, informuje táto CB Eurosystému o takomto zamietnutí ECB.

Článok 19

Postup pri pozastavení, obmedzení alebo ukončení účasti v TARGET2 a prístupu k vnútrodennému úveru z dôvodov obozretnosti

1. Ak NCB eurozóny pozastaví, obmedzí alebo ukončí prístup účastníka k vnútrodennému úveru podľa odseku 12 písm. d) prílohy III alebo ak CB Eurosystému pozastaví alebo ukončí účasť účastníka v TARGET2 podľa článku 34 ods. 2 písm. e) prílohy II, rozhodnutie, pokiaľ je to možné, nadobudne účinnosť v rovnaký čas vo všetkých systémoch, ktoré sú súčasťou TARGET2.

2. NCB eurozóny poskytne bezodkladne príslušným orgánom dohľadu v členskom štáte NCB eurozóny informácie podľa článku 17 ods. 2 so žiadosťou, aby sa orgány dohľadu delili o informácie s orgánmi dohľadu v iných členských štátoch, v ktorých má účastník dcérsku spoločnosť alebo pobočku. Berúc do úvahy rozhodnutie podľa odseku 1, ostatné NCB eurozóny prijmú primerané opatrenia a bezodkladne o nich informujú ECB.

3. Výkonná rada ECB môže navrhnúť Rade guvernérov, aby prijala rozhodnutie na zabezpečenie jednotného uplatňovania opatrení prijatých podľa odsekov 1 a 2.

4. NCB eurozóny členských štátov, v ktorých sa má rozhodnutie vykonať, informujú účastníka o rozhodnutí a prijmú všetky potrebné vykonávacie opatrenia.

Článok 20

Postup pri spolupráci CB Eurosystému v súvislosti s administratívnymi alebo reštriktívnymi opatreniami

V súvislosti s implementáciou článku 39 ods. 3 prílohy II:

a) každá CB Eurosystému bezodkladne poskytne všetky informácie, ktoré dostane v súvislosti s navrhovaným príkazom na úhradu, všetkým CB, ktorých sa to môže potenciálne týkať;

b) každá CB Eurosystému, ktorá príjme od účastníka dôkazy o oznámení príslušnému orgánu alebo o súhlase príslušného orgánu, bezodkladne poskytne tieto dôkazy každej inej CB, ktorá vystupuje ako poskytovateľ platobných služieb platcu alebo príjemcu platby;

c) CB Eurosystému, ktorá vystupuje ako poskytovateľ platobných služieb platcu, potom bezodkladne informuje platcu, že môže zadať príkaz na úhradu do TARGET2.

Článok 21

Obnova prevádzky

1. Ak udalosti uvedené v článku 27 prílohy II ovplyvňujú prevádzku iných SSP modulov ako PM a ICM, dotknutá CB Eurosystému monitoruje a riadi takéto udalosti tak, aby sa predišlo narušeniu hladkého fungovania SSP.

2. V prípade, že nastane udalosť, ktorá ovplyvní bežnú prevádzku PM a/alebo ICM, dotknutá CB Eurosystému o tom bezodkladne upovedomí koordinátora TARGET2, ktorý spoločne s manažérom pre vyrovnanie dotknutej CB Eurosystému rozhodne o ďalších krokoch, ktoré sa majú uskutočniť. Manažéri pre vyrovnanie TARGET2 sa dohodnú na tom, aké informácie by sa mali poskytnúť účastníkom TARGET2.

3. CB Eurosystému oznámia zlyhanie účastníka koordinátorovi TARGET2, ak by takéto zlyhanie mohlo ovplyvniť vyrovnanie v pridružených systémoch alebo spôsobiť systémové riziko. Uzavretie SSP zvyčajne nemožno odložiť z dôvodu zlyhania účastníka.

4. Zlyhanie, ktoré má vplyv na pridružený systém, oznámi na informačné účely CB Eurosystému koordinátorovi TARGET2. Koordinátor TARGET2 iniciuje telekonferenciu TARGET2 manažérov pre vyrovnanie, ak má zlyhanie nevyhnutný systémový dosah, najmä ak je cezhraničnej povahy.

5. Ak došlo k zlyhaniu, ktoré má vplyv na pridružený systém, možno za výnimočných okolností pristúpiť k neskoršiemu uzavretiu SSP. Žiadosť o neskoršie uzavretie SSP zašle CB Eurosystému krízovým manažérom TARGET2.

Článok 22

Postup pri pohľadávkach v systéme náhrady škody v rámci TARGET2

1. Postup na dosiahnutie náhrady škody ustanovený v dodatku II k prílohe II sa riadi v súlade s týmto článkom, ak Rada guvernérov nerozhodne inak.

2. CB účastníka, ktorý požiada o náhradu škody, predbežne posúdi žiadosť o náhradu škody a komunikuje s účastníkom o tomto posúdení. S takouto CB spolupracujú iné dotknuté CB, ak je to potrebné na posúdenie nároku. Príslušná CB informuje ECB a všetky ostatné dotknuté CB hneď, ako sa dozvie o nároku.

3. CB účastníka, ktorý uplatnil nárok na náhradu škody, v lehote deviatich týždňov od technickej nefunkčnosti TARGET2:

a) pripraví správu o predbežnom posúdení, ktorá obsahuje posúdenie prijatých nárokov na náhradu škody, a

b) predloží správu o predbežnom posúdení ECB a všetkým ostatným dotknutým CB.

4. Rada guvernérov vykoná do piatich týždňov od prijatia správy o predbežnom posúdení záverečné posúdenie všetkých prijatých nárokov na náhradu škody a rozhodne o ponukách na náhradu škody, ktoré sa predložia dotknutým účastníkom. Do piatich pracovných dní od ukončenia záverečného posúdenia oznámi ECB výsledok záverečného posúdenia dotknutým CB. Tieto CB pošlú bezodkladne účastníkom informácie o výsledku záverečného posúdenia a prípadne o podrobnostiach ponúk na náhradu škody spolu s formulárom predstavujúcim akceptačný list.

5. Do dvoch týždňov od uplynutia lehoty uvedenej v poslednej vete článku 4 písm. d) dodatku II k prílohe II CB oznámi ECB a všetkým ostatným dotknutým CB, ktoré ponuky na náhradu škody boli prijaté a ktoré boli odmietnuté.

6. CB informujú ECB o každom nároku predloženom ich účastníkmi týmto CB, ktorý je mimo systému náhrady škody v rámci TARGET2, ale ktorý sa týka technickej nefunkčnosti TARGET2.

Článok 23

Postup pri stratách spôsobených technickou nefunkčnosťou TARGET2

1. V prípade technickej nefunkčnosti TARGET2:

a) Na strane platcu každá CB, v ktorej má platca vklad, má výhody v podobe určitého finančného zisku, ktorý predstavuje rozdiel medzi úrokovou sadzbou pre hlavné refinančné operácie Eurosystému a úrokovou sadzbou z vkladov, ktorý sa uplatňuje na mierny nárast použitia jednodňových sterilizačných obchodov za obdobie technickej nefunkčnosti TARGET2 a do výšky nevyrovnaných platobných príkazov. Ak platcovi zostanú neúročené prebytočné zdroje, finančný zisk sa rovná úrokovej sadzbe pre hlavné refinančné operácie Eurosystému, ktoré sa uplatňujú na sumu neúročených prebytočných zdrojov za obdobie technickej nefunkčnosti TARGET2 a do výšky nevyrovnaných platobných príkazov.

b) Na strane príjemcu platby CB, od ktorej si príjemca platby požičal s použitím jednodňových refinančných obchodov, má určitý finančný zisk, ktorý sa rovná rozdielu medzi úrokovou sadzbou pre jednodňové refinančné obchody a úrokovou sadzbou pre hlavné refinančné operácie Eurosystému, ktorý sa uplatňuje na mierny nárast použitia jednodňových refinančných obchodov za obdobie technickej nefunkčnosti TARGET2 a do výšky nevyrovnaných platobných príkazov.

2. Finančný zisk ECB predstavujú:

a) zárobky v súvislosti s pripojenými NCB, ktoré vyplývajú z rôzneho úročenia zostatkov na konci dňa týchto pripojených NCB vo vzťahu k ECB, a

b) hodnotu sankčného úroku, ktorý ECB prijme od pripojených NCB vždy, keď niektorá z týchto pripojených NCB uloží sankciu účastníkovi pre nesplatenie vnútrodenného úveru včas, ako je to uvedené v dohode medzi CB Eurosystému a pripojenými NCB.

3. CB združia finančný zisk uvedený v odsekoch 1 a 2 a táto suma sa použije na vyplatenie tých CB, ktoré mali náklady spojené s náhradou škody pre účastníkov. Zostávajúci finančný zisk alebo náklady, ktoré vzniknú CB pri vyplácaní náhrady škody svojim účastníkom, sa rozdelia medzi CB Eurosystému na základe kľúča na upisovanie kapitálu ECB.

Článok 24

Práva týkajúce sa zabezpečenia vo vzťahu k peňažným prostriedkom na podúčtoch a zábezpeka v rámci Eurosystému

1. Na účely vyrovnania platobných pokynov týkajúcich sa pridruženého systému každá CB Eurosystému, ktorá otvorila podúčty pre svojich účastníkov, zabezpečí, aby zostatky na týchto podúčtoch (vrátane zvýšenia alebo zníženia zmrazeného zostatku v dôsledku pripísania platieb z vyrovnania medzi systémami v prospech podúčtu alebo ich zaúčtovania na jeho ťarchu alebo v dôsledku prevodov likvidity v prospech podúčtu), ktoré sú zmrazené počas cyklu spracovania pridruženého systému, sa mohli použiť na vyrovnanie platobných pokynov týkajúcich sa pridruženého systému. Platí to bez ohľadu na akékoľvek konkurzné konania týkajúce sa príslušného účastníka a bez ohľadu na akékoľvek uplatnenie nároku týkajúce sa podúčtu takéhoto účastníka.

2. Vždy pri prevode likvidity na podúčet účastníka, a ak CB Eurosystému nie je CB pridruženého systému, takáto CB Eurosystému potvrdí (prostredníctvom správy „začiatok cyklu“) príslušnému pridruženému systému zmrazenie zostatkov na podúčte, a tým, že tak urobí, zaručuje CB pridruženého systému platbu do výšky tohto zostatku. Toto potvrdenie zmrazenia pridruženému systému predstavuje právne záväzný prejav vôle CB pridruženého systému, že zaručuje pridruženému systému platbu do výšky zmrazeného zostatku. Potvrdením zvýšenia alebo zníženia zmrazeného zostatku pri pripísaní platieb z vyrovnania medzi systémami v prospech podúčtu alebo ich zaúčtovania na jeho ťarchu alebo pri prevode likvidity v prospech podúčtu, tak CB Eurosystému, ktoré nie je CB pridruženého systému, ako aj CB pridruženého systému deklarujú zvýšenie alebo zníženie zábezpeky vo výške platby. Obe zábezpeky sú neodvolateľné, nepodmienené a splatné na prvé požiadanie Takéto zábezpeky a zmrazenie zostatkov sa skončia oznámením pridruženého systému, že vyrovnanie bolo dokončené (prostredníctvom správy „koniec cyklu“).







ODDIEL IV

PRECHODNÉ A ZÁVEREČNÉ USTANOVENIA

Článok 25

Riešenie sporov a rozhodné právo

1. V prípade sporu medzi centrálnymi bankami Eurosystému v súvislosti s týmto usmernením sa dotknuté strany pokúsia vyriešiť spor v súlade s Memorandom o porozumení o postupe pri riešení sporov v rámci ESCB.

2. Ak nemožno spor týkajúci sa rozdelenia úloh medzi úroveň 2 a úroveň 3 vyriešiť dohodou medzi dotknutými stranami, rozhodne o tomto spore odchylne od odseku 1 Rada guvernérov.

3. V prípade, ak ide o druh sporu, ktorý je uvedený v odseku 1, práva a povinnosti dotknutých strán sa v prvom rade určia na základe pravidiel a postupov ustanovených v tomto usmernení. Pri sporoch týkajúcich sa platieb medzi systémami, ktoré sú súčasťou TARGET2, je doplnkovým zdrojom právo členského štátu, v ktorom je sídlo centrálnej banky Eurosystému príjemcu platby, za predpokladu, že uvedené právo nie je v rozpore s týmto usmernením.

Článok 26

Nadobudnutie účinnosti a uplatňovanie

1. Toto usmernenie nadobúda účinnosť 7. decembra 2012. Uplatňuje sa od 1. januára 2013 v súlade s prechodnými ustanoveniami uvedenými v článku 27.

2. Usmernenie ECB/2007/2 sa zrušuje s účinnosťou od 1. januára 2013.

3. Odkazy na zrušené usmernenie sa považujú za odkazy na toto usmernenie v súlade s tabuľkou zhody uvedenou v prílohe VII.

Článok 27

Prechodné a iné ustanovenia

1. Účty otvorené mimo PM národnej centrálnej banky eurozóny pre úverové inštitúcie a pridružené systémy sa spravujú pravidlami takejto NCB eurozóny s výhradou ustanovení tohto usmernenia, ktoré sa vzťahujú na domáce účty, a iných rozhodnutí Rady guvernérov. Účty otvorené mimo PM národnou centrálnou bankou eurozóny pre iné subjekty ako úverové inštitúcie a pridružené systémy sa spravujú pravidlami takejto NCB eurozóny.

2. Každá CB Eurosystému môže počas svojho prechodného obdobia pokračovať vo vyrovnaní platieb a iných transakcií na svojich domácich účtoch vrátane týchto platieb:

a) platieb medzi úverovými inštitúciami;

b) platieb medzi úverovými inštitúciami a pridruženými systémami a

c) platieb vo vzťahu k operáciám Eurosystému na voľnom trhu.

3. Uplynutím prechodného obdobia zanikne:

a) registrácia adresovateľného držiteľa BIC centrálnou bankou Eurosystému v prípade subjektov uvedených v článku 4 ods. 1 písm. a) a b) prílohy II;

b) nepriama účasť pri CB Eurosystému a

c) vyrovnanie všetkých platieb uvedených v odseku 2 písm. a) až c) na domácich účtoch.

Článok 28

Adresáti, implementačné opatrenia a výročné správy

1. Toto usmernenie sa uplatňuje na všetky centrálne banky Eurosystému.

2. NCB eurozóny zašlú ECB do 20. decembra 2012 opatrenia, ktoré zamýšľajú prijať na dosiahnutie súladu s článkom 39 prílohy II, s dodatkom VI k prílohe II, s bodom 9 písm. a) a bodom 12 písm. a) bodom v) a bodom 13 prílohy III, s bodom 18 podbodom 1 písm. c) bodom ii) prílohy IV a s dodatkom IIA k prílohe V tohto usmernenia.

3. ECB pripravuje výročné správy o celkovom fungovaní TARGET2 na preskúmanie Rade guvernérov.









PRÍLOHA I







SYSTÉM RIADENIA TARGET2 Úroveň 1 – Rada guvernérov Úroveň 2 – centrálne banky Eurosystému Úroveň 3 – národné centrálne banky poskytujúce SSP 0. Všeobecné ustanovenia Úroveň 1 má právomoc rozhodovať s konečnou platnosťou o domácich a cezhraničných otázkach TARGET2 a je zodpovedná za zabezpečenie plnenia verejnej funkcie TARGET2 Úroveň 2 má subsidiárnu právomoc vo vzťahu k otázkam, ktoré úroveň 1 ponechá na ich diskrečnú právomoc Úroveň 3 prijíma rozhodnutia o dennom fungovaní Jednotnej spoločnej platformy (SSP) na základe úrovne služieb, ktoré sú vymedzené v dohode uvedenej v článku 7 ods. 6 tohto usmernenia 1. Politika v oblasti nákladov a cien — rozhodovanie o spoločnej metodike nákladov — rozhodovanie o jednotnej cenovej štruktúre — rozhodovanie o cenách doplnkových služieb a/alebo modulov (nevzťahuje sa) 2. Úroveň služieb — rozhodovanie o základných službách — rozhodovanie o doplnkových službách a/alebo moduloch — poskytovanie vstupov podľa požiadaviek úrovne 1/úrovne 2 3. Riadenie rizík — rozhodovanie o všeobecnom rámci riadenia rizík a akceptovaní zostávajúcich rizík — samotné vykonávanie riadenia rizík — analyzovanie rizík a ich následné sledovanie — poskytovanie informácií potrebných pre analýzy rizík podľa požiadaviek úrovne 1/úrovne 2 4. Riadenie a financovanie — vymedzenie pravidiel vlastníctva, rozhodovania a financovania SSP — vytvorenie právneho rámca Európskeho systému centrálnych bánk pre TARGET2 a zabezpečenie jeho zodpovedajúcej implementácie — vypracovanie pravidiel o riadení a financovaní, o ktorých rozhodla úroveň 1 — zostavenie rozpočtu, jeho schválenie a plnenie — vlastníctvo a/alebo kontrola aplikácie — zoskupenie peňažných prostriedkov a kompenzácia služieb — poskytovanie údajov o výdavkoch za poskytovanie služieb úrovni 2 5. Vývoj — uskutočnenie konzultácií s úrovňou 2 o umiestnení SSP — schvaľovanie celkového plánu projektu — rozhodovanie o prvotnej podobe a vývoji SSP — rozhodovanie o otázke, či vytvoriť úplne novú platformu v porovnaní s jej vytvorením na základe existujúcej platformy — rozhodovanie o výbere prevádzkovateľa SSP — uzavretie úrovne služieb SSP po dohode s úrovňou 3 — rozhodovanie o umiestnení SSP po porade s úrovňou 1 — schvaľovanie metodiky pre proces špecifikácie a výstupov úrovne 3, ktoré sa považujú za vhodné, na účely špecifikácie a následného testovania a akceptovania výrobku (najmä všeobecné a podrobné užívateľské špecifikácie) — vypracovanie plánu projektu podľa jednotlivých etáp — zhodnotenie a akceptovanie výstupov — vypracovanie skúšobných scenárov — koordinácia testov centrálnych bánk a užívateľov v úzkej spolupráci s úrovňou 3 — navrhnutie prvotnej podoby SSP — navrhnutie riešenia otázky, či vytvoriť úplne novú platformu, alebo ju vytvoriť na základe existujúcej platformy — navrhnutie umiestnenia SSP — vypracovanie všeobecných a podrobných funkčných špecifikácií (interné podrobné funkčné špecifikácie a užívateľské podrobné funkčné špecifikácie) — vypracovanie podrobných technických špecifikácií — poskytovanie úvodného a priebežného vstupu k plánovaniu a kontrole projektu podľa jednotlivých etáp — technická a prevádzková podpora pre testovanie (testovanie SSP, vstup k scenárom, ktoré súvisia so SSP, podpora centrálnych bánk Eurosystému pri ich testovaní SSP) 6. Implementácia a prechod — rozhodovanie o stratégii prechodu — príprava a koordinácia prechodu na SSP v úzkej spolupráci s úrovňou 3 — poskytovanie vstupu k otázkam týkajúcim sa prechodu v súlade s požiadavkami úrovne 2 — vykonávanie činností, ktoré súvisia s prechodom na SSP; dodatočná podpora pre pristupujúce národné centrálne banky 7. Prevádzka — riadenie závažných krízových situácií — udeľovanie povolení na vznik a prevádzku simulátora TARGET2 — určenie certifikačných orgánov na udeľovanie certifikátov na prístup prostredníctvom internetu — podrobná úprava bezpečnostných politík, požiadaviek a kontrol pre SSP — podrobná úprava zásad, ktoré sa uplatňujú na bezpečnosť certifikátov používaných na prístup prostredníctvom internetu — riadenie so zreteľom na povinnosti vlastníka systému — udržiavanie kontaktov s užívateľmi na európskej úrovni (s výhradou výlučnej zodpovednosti centrálnych bánk Eurosystému za obchodné vzťahy s ich klientmi) a monitorovanie dennej užívateľskej činnosti z obchodného hľadiska (úloha centrálnych bánk Eurosystému) — monitorovanie obchodného vývoja — rozpočtovanie, financovanie, fakturácia (úloha CB Eurosystému) a iné administratívne úlohy — riadenie systému na základe dohody uvedenej v článku 7 ods. 6 tohto usmernenia









PRÍLOHA II

HARMONIZOVANÉ PODMIENKY ÚČASTI V TARGET2







HLAVA I

VŠEOBECNÉ USTANOVENIA

Článok 1

Vymedzenie pojmov

Na účely týchto harmonizovaných podmienok (ďalej len „podmienky“) sa uplatňujú nasledujúce pojmy:

— „adresovateľným držiteľom BIC“ (addressable BIC holder) sa rozumie subjekt, ktorý: a) je držiteľom identifikačného kódu spoločnosti (BIC); b) nie je uznaný ako nepriamy účastník a c) je korešpondentom alebo klientom priameho účastníka alebo pobočkou priameho alebo nepriameho účastníka a je schopný zadávať platobné príkazy do systému, ktorý je súčasťou TARGET2, a z tohto systému prijímať platby prostredníctvom priameho účastníka,

— „CAI režimom“ (CAI mode) sa rozumie poskytovanie konsolidovanej informácie o skupine PM účtov prostredníctvom ICM,

— „CAI skupinou“ (CAI group) sa rozumie skupina zložená z účastníkov TARGET2, ktorí využívajú CAI režim,

— „CB Eurosystému“ (Eurosystem CB) sa rozumie ECB alebo NCB eurozóny,

— „centrálnymi bankami (CB)“ [central banks (CBs)] sa rozumejú centrálne banky Eurosystému a pripojené národné centrálne banky,

— „členom skupiny AL“ (AL group member) sa rozumie účastník TARGET2, ktorý uzavrel dohodu AL,

— „domácim účtom“ (Home Account) sa rozumie účet, ktorý CB otvorí mimo PM pre subjekt, ktorý je spôsobilý stať sa nepriamym účastníkom,

— „dostupnou likviditou“ (alebo „likviditou“) [available liquidity (or liquidity)] sa rozumie kreditný zostatok na PM účte účastníka TARGET2, a ak to možno uplatniť, akákoľvek vnútrodenná úverová linka poskytnutá príslušnou CB vo vzťahu k takémuto účtu,

— „formulárom pre zber statických údajov“ (static data collection form) sa rozumie formulár vytvorený [vložiť názov CB] na účely registrácie žiadateľov o služby TARGET2-[vložiť odkaz na CB/krajinu] a na účely registrácie akýchkoľvek zmien, ktoré súvisia s poskytovaním takýchto služieb,

— „identifikačným kódom spoločnosti (BIC)“ [Business Identifier Code (BIC)] sa rozumie kód vymedzený normou ISO č. 9362,

— „informačným a kontrolným modulom (ICM)“ [Information and Control Module (ICM)] sa rozumie SSP modul, ktorý umožňuje účastníkom získavať informácie online a poskytuje im možnosť zadávať príkazy na prevod likvidity, riadiť likviditu a iniciovať platobné príkazy v prípade núdzovej prevádzky,

— „investičnou spoločnosťou“ (investment firm) sa rozumie investičná spoločnosť v zmysle [vložiť ustanovenia vnútroštátnych právnych predpisov, ktorými sa vykonáva článok 4 ods. 1 bod 1 smernice Európskeho parlamentu a Rady 2004/39/ES z 21. apríla 2004 o trhoch s finančnými nástrojmi, o zmene a doplnení smerníc Rady 85/611/EHS a 93/6/EHS a smernice Európskeho parlamentu a Rady 2000/12/ES a o zrušení smernice Rady 93/22/EHS ( 6 )] s výnimkou inštitúcií uvedených v [vložiť ustanovenia vnútroštátnych právnych predpisov, ktorými sa vykonáva článok 2 ods. 1 smernice 2004/39/ES], za predpokladu, že predmetná investičná spoločnosť je: — a) povolená a dohliadaná príslušným uznaným orgánom, ktorý bol za takýto orgán určený podľa smernice 2004/39/ES, a b) oprávnená uskutočňovať činnosti uvedené v [vložiť ustanovenia vnútroštátnych právnych predpisov, ktorými sa vykonávajú položky 2, 3, 6 a 7 oddielu A prílohy I k smernici 2004/39/ES],

— „jednodňovou refinančnou sadzbou“ (marginal lending rate) sa rozumie úroková miera uplatňovaná na jednodňové refinančné obchody,

— „jednodňovým refinančným obchodom“ (marginal lending facility) sa rozumie stály obchod Eurosystému, ktorý môžu zmluvné strany využívať na prijímanie jednodňových úverov z CB Eurosystému pri vopred stanovenej jednodňovej refinančnej sadzbe,

▼M2

— „jednodňovou sterilizačnou operáciou“ sa rozumie stála operácia Eurosystému, ktorú môžu zmluvné strany využívať na uskutočnenie jednodňových vkladov v NCB s vopred stanovenou vkladovou sadzbou,

▼B

— „jednotnou spoločnou platformou (SSP)“ [Single Shared Platform (SSP)] sa rozumie infraštruktúra jednotnej technickej platformy, ktorú zabezpečujú národné centrálne banky poskytujúce SSP,

— „konkurzným konaním“ (insolvency proceedings) sa rozumie konkurzné konanie v zmysle článku 2 písm. j) smernice Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov ( 7 ),

— „manažérom CAI skupiny“ (CAI group manager) sa rozumie člen CAI skupiny vymenovaný ostatnými členmi CAI skupiny na monitorovanie a distribúciu likvidity, ktorá je dostupná v rámci CAI skupiny počas pracovného dňa,

— „manažérom skupiny AL“ (AL group manager) sa rozumie člen skupiny AL vymenovaný ostatnými členmi skupiny AL na riadenie likvidity, ktorá je dostupná v rámci skupiny AL počas pracovného dňa,

— „modulom núdzovej prevádzky“ (Contingency Module) sa rozumie SSP modul, ktorý umožňuje spracovanie kritických a veľmi kritických platieb v prípadoch núdzovej prevádzky,

— „multiadresným prístupom“ (multi-addressee access) sa rozumie možnosť, na základe ktorej môžu pobočky alebo úverové inštitúcie usadené v EHP vstupovať do príslušného systému, ktorý je súčasťou TARGET2, zadávaním platobných príkazov a/alebo prijímaním platieb priamo zo systému, ktorý je súčasťou TARGET2, alebo do tohto systému; táto možnosť oprávňuje uvedené subjekty zadávať ich platobné príkazy prostredníctvom PM účtu priameho účastníka bez zásahu tohto účastníka,

— „národnými centrálnymi bankami poskytujúcimi SSP“ (SSP-providing NCBs) sa rozumejú: Deutsche Bundesbank, Banque de France a Banca d’Italia ako národné centrálne banky, ktoré vytvárajú a prevádzkujú SSP v prospech Eurosystému,

— „nepriamym účastníkom“ (indirect participant) sa rozumie úverová inštitúcia usadená v EHP, ktorá uzavrela dohodu s priamym účastníkom o zadávaní platobných príkazov a prijímaní platieb prostredníctvom PM účtu tohto priameho účastníka a ktorá bola za nepriameho účastníka uznaná systémom, ktorý je súčasťou TARGET2,

— „nevyrovnaným platobným príkazom“ (non-settled payment order) sa rozumie platobný príkaz, ktorý nie je vyrovnaný v ten istý pracovný deň, keď je prijatý,

— „platcom“ (payer) sa okrem použitia tohto pojmu v článku 39 tejto prílohy rozumie účastník TARGET2, na ťarchu PM účtu ktorého sa zaúčtuje určitá suma ako výsledok vyrovnania platobného príkazu,

— „platobným modulom (PM)“ [Payments Module (PM)] sa rozumie SSP modul, v rámci ktorého sa na PM účtoch zúčtovávajú platby účastníkov TARGET2,

— „platobným príkazom“ (payment order) sa rozumie prevodný príkaz na úhradu, príkaz na prevod likvidity alebo príkaz na inkaso,

— „PM účtom“ (PM account) sa rozumie účet, ktorého majiteľom je účastník TARGET2 v PM vedený CB a ktorý je pre účastníka TARGET2 potrebný na: — a) zadávanie platobných príkazov alebo prijímanie platieb prostredníctvom TARGET2 a b) vyrovnanie takýchto platieb s touto CB,

— „pobočkou“ (branch) sa rozumie pobočka v zmysle [vložiť ustanovenia vnútroštátnych predpisov, ktorými sa vykonáva článok 4 ods. 3 smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií ( 8 )],

— „podrobnými funkčnými užívateľskými špecifikáciami (UDFS)“ [User Detailed Functional Specifications (UDFS)] sa rozumie najnovšia verzia UDFS, ktorá je technickou dokumentáciou obsahujúcou podrobnosti o spôsoboch interakcie účastníka a TARGET2,

— „poskytovateľom sieťových služieb“ (network service provider) sa rozumie podnik poverený Radou guvernérov ECB poskytovať pripojenia prostredníctvom počítačovej siete na účely zadávania platobných správ v TARGET2,

— „povolením na inkaso“ (direct debit authorization) sa rozumie všeobecný pokyn platcu jeho CB oprávňujúci a zaväzujúci túto CB zúčtovať určitú sumu na ťarchu účtu platcu na základe príkazu na inkaso zo strany príjemcu platby,

— „pozastavením“ (suspension) vo vzťahu k účastníkovi sa rozumie dočasné zmrazenie práv a povinností účastníka na dobu určenú [vložiť názov CB],

— „pracovným dňom“ (business day) sa rozumie akýkoľvek deň, keď je TARGET2 otvorený pre vyrovnanie platobných príkazov, ako je ustanovené v dodatku V,

— „prevodným príkazom na úhradu“ (credit transfer order) sa rozumie pokyn platcu na sprístupnenie peňažných prostriedkov príjemcovi platby prostredníctvom zaúčtovania na PM účet,

— „pridruženým systémom“ (ancillary system) sa rozumie systém spravovaný subjektom usadeným v Európskom hospodárskom priestore (ďalej len „EHP“), ktorý podlieha dohľadu príslušného orgánu a spĺňa požiadavky v oblasti dohľadu, ktoré sa týkajú umiestnenia infraštruktúr na poskytovanie služieb v eurách, tak ako sa tieto požiadavky priebežne menia a dopĺňajú a uverejňujú na internetových stránkach ECB ( 9 ), a v ktorom sa vymieňajú a/alebo klírujú platby a/alebo finančné nástroje, zatiaľ čo výsledné peňažné záväzky sa zúčtovávajú v TARGET2 v súlade s usmernením (ECB/2012/27) o Transeurópskom automatizovanom expresnom systéme hrubého vyrovnania platieb v reálnom čase (TARGET2) ( 10 ) a dvojstrannými dojednaniami medzi pridruženým systémom a príslušnou CB Eurosystému,

— „pripojenou CB“ (connected CB) sa rozumie národná centrálna banka (NCB), ktorá nie je CB Eurosystému a ktorá je pripojená k TARGET2 na základe osobitnej dohody,

— „príjemcom platby“ (payee) sa okrem použitia tohto pojmu v článku 39 tejto prílohy rozumie účastník TARGET2, v prospech PM účtu ktorého sa pripíše určitá suma ako výsledok vyrovnania platobného príkazu,

— „príkazom na inkaso“ (direct debit instruction) sa rozumie príkaz príjemcu platby zadaný jeho CB, na základe ktorého CB platcu zaúčtuje na ťarchu účtu platcu sumu určenú v príkaze na základe povolenia na inkaso,

— „príkazom na prevod likvidity“ (liquidity transfer order) sa rozumie platobný príkaz, ktorého hlavným účelom je prevod likvidity medzi rôznymi účtami toho istého účastníka alebo v rámci CAI skupiny, alebo skupiny AL,

— „prípadom neplnenia“ (event of default) sa rozumie hroziaca alebo existujúca skutočnosť, ktorej výskyt môže ohroziť plnenie záväzkov zo strany účastníka podľa týchto podmienok alebo akýchkoľvek iných pravidiel, ktoré sa uplatňujú na vzťah medzi týmto účastníkom a [vložiť názov CB] alebo ktoroukoľvek inou CB, vrátane: — a) prípadu, keď účastník prestal spĺňať kritériá prístupu ustanovené v článku 4 alebo požiadavky ustanovené v článku 8 ods. 1 písm. a) bode i); b) prípadu, keď sa voči účastníkovi začalo konkurzné konanie; c) prípadu podania návrhu týkajúceho sa ktoréhokoľvek z opatrení uvedených v písmene b); d) prípadu, keď účastník vydá písomné vyhlásenie o svojej neschopnosti splácať všetky dlhy alebo ktorúkoľvek časť svojich dlhov alebo plniť svoje záväzky vyplývajúce z vnútrodenného úveru; e) prípadu uzavretia dobrovoľnej všeobecnej dohody alebo dojednania účastníka so svojimi veriteľmi; f) prípadu platobnej neschopnosti účastníka alebo ak účastník nie je schopný splácať svoje dlhy alebo ak ho za takého považuje jeho CB; g) prípadu, ak je kreditný zostatok na PM účte účastníka alebo všetky aktíva účastníka, alebo ich podstatná časť predmetom príkazu na zmrazenie, zabavenie alebo zaistenie alebo predmetom akéhokoľvek iného konania, ktorého účelom je ochrana verejného záujmu alebo ochrana práv veriteľov účastníka; h) prípadu, ak bola účastníkovi pozastavená účasť v inom systéme, ktorý je súčasťou TARGET2 a/alebo v pridruženom systéme, alebo ak bola účasť účastníka v inom systéme, ktorý je súčasťou TARGET2 a/alebo v pridruženom systéme, ukončená; i) prípadu, ak akékoľvek podstatné uistenia alebo iné predzmluvné vyhlásenia urobené účastníkom alebo o ktorých sa predpokladá, že boli urobené účastníkom podľa rozhodného práva, sú nesprávne alebo nepravdivé; j) prípadu postúpenia všetkých aktív účastníka alebo ich podstatnej časti,

— „režimom AL“ (AL mode) sa rozumie zoskupovanie dostupnej likvidity na PM účtoch,

— „riadiacou NCB“ (managing NCB) sa rozumie NCB AL systému, ktorý je súčasťou TARGET2, ktorého účastníkom je manažér skupiny AL,

— „skupinou“ (group) sa rozumie: — a) zoskupenie úverových inštitúcií zahrnutých v konsolidovaných finančných výkazoch materskej spoločnosti, ak je materská spoločnosť povinná predkladať konsolidované finančné výkazy podľa Medzinárodných účtovných štandardov 27 (IAS 27) prijatých podľa nariadenia Komisie (ES) č. 2238/2004 ( 11 ), a pozostáva buď: i) z materskej spoločnosti a jednej alebo viacerých dcérskych spoločností, alebo ii) z dvoch alebo viacerých dcérskych spoločností materskej spoločnosti, alebo b) zoskupenie úverových inštitúcií, ako je uvedené v písmene a) bodoch i) alebo ii), ak materská spoločnosť nepredkladá konsolidované finančné výkazy v súlade s IAS 27, ale môže spĺňať kritériá vymedzené v IAS 27 pre zahrnutie do konsolidovaných finančných výkazov s výhradou overenia CB priameho účastníka alebo v prípade člena skupiny AL riadiacej NCB; c) dvojstranná alebo mnohostranná sieť úverových inštitúcií, ktorá je: i) organizovaná prostredníctvom právneho rámca, ktorý určuje pridruženie úverovej inštitúcie k takejto sieti, alebo ii) charakteristická samostatne vytvoreným mechanizmom spolupráce (presadzovanie, podpora a zastupovanie obchodných záujmov svojich členov) a/alebo hospodárskou solidaritou, ktorá prekračuje rámec štandardnej spolupráce bežnej medzi úverovými inštitúciami, ak takáto spolupráca a solidarita je povolená internými predpismi alebo stanovami úverových inštitúcií alebo ustanovená na základe osobitných dohôd, — a v každom prípade uvedenom v písmene c) považovaná za subjekt tvoriaci skupinu na základe žiadosti schválenej Radou guvernérov ECB,

— „skupinou AL“ (AL group) sa rozumie skupina zložená z členov skupiny AL, ktorí využívajú režim AL,

— „skutočnosťou, ktorá zakladá uplatnenie nároku“ (enforcement event) sa rozumie so zreteľom na člena skupiny AL: a) akýkoľvek prípad neplnenia uvedený v článku 34 ods. 1; b) akýkoľvek iný prípad neplnenia alebo skutočnosť uvedená v článku 34 ods. 2, v súvislosti s ktorými sa s ohľadom na závažnosť prípadu neplnenia alebo takejto skutočnosti [vložiť názov CB] rozhodla, že [vložiť, ak je uplatniteľné: [by sa malo vykonať záložné právo v súlade s článkom 25b] [by sa mal uplatniť nárok z kolaterálu v súlade s článkom 25c] a by sa malo uskutočniť započítanie pohľadávok v súlade s článkom 26, alebo c) rozhodnutie o pozastavení alebo ukončení prístupu k vnútrodennému úveru,

— „správou vysielanou ICM“ (ICM broadcast message) sa rozumie informácia súčasne sprístupnená všetkým alebo vybranej skupine účastníkov TARGET2 prostredníctvom ICM,

— „stanoviskom k spôsobilosti“ (capacity opinion) sa rozumie špecifické stanovisko týkajúce sa účastníka, ktoré obsahuje zhodnotenie jeho právnej spôsobilosti prijať a plniť svoje záväzky podľa týchto podmienok,

— „subjektom verejného sektora“ (public sector body) sa rozumie subjekt, ktorý je súčasťou „verejného sektora“ vymedzeného v článku 3 nariadenia Rady (ES) č. 3603/93 z 13. decembra 1993, ktorým sa stanovujú definície na uplatňovanie zákazov uvedené v článkoch 104 a 104b ods. 1 zmluvy ( 12 ),

— „systémom, ktorý je súčasťou TARGET2“ (TARGET2 component system) sa rozumie ktorýkoľvek zo systémov hrubého vyrovnania platieb v reálnom čase (RTGS) centrálnych bánk, ktorý je súčasťou TARGET2,

— „TARGET2“ (TARGET2) sa rozumie celok pozostávajúci zo všetkých systémov centrálnych bánk, ktoré sú súčasťou TARGET2,

— „TARGET2-[vložiť odkaz na CB/krajinu]“ (TARGET2-[insert CB/country reference]) sa rozumie systém, ktorý je súčasťou TARGET2 [vložiť názov CB],

— „TARGET2 CUG“ (TARGET2 CUG) sa rozumie podskupina klientov poskytovateľa sieťových služieb, ktorí sú zoskupení na účely využívania príslušných služieb a výrobkov poskytovateľa sieťových služieb v rámci prístupu do PM,

— „technickou nefunkčnosťou TARGET2“ (technical malfunction of TARGET2) sa rozumejú akékoľvek ťažkosti, poruchy alebo zlyhania technickej infraštruktúry a/alebo počítačových systémov používaných TARGET2-[vložiť odkaz na CB/krajinu] alebo akákoľvek iná skutočnosť, ktorá znemožňuje vykonávať a dokončiť spracovanie platieb v TARGET2- [vložiť odkaz na CB/krajinu] v ten istý deň,

— „účastníkom“ (alebo „priamym účastníkom“) [participant (or direct participant)] sa rozumie subjekt, ktorý je majiteľom aspoň jedného PM účtu v [vložiť názov CB],

— „účastníkom TARGET2“ (TARGET2 participant) sa rozumie akýkoľvek účastník v ktoromkoľvek systéme, ktorý je súčasťou TARGET2,

— „účastníkom zadávajúcim príkaz“ (instructing participant) sa rozumie účastník TARGET2, ktorý inicioval platobný príkaz,

▼M2

— „úrokovou sadzbou pre jednodňové sterilizačné operácie“ sa rozumie úroková sadzba uplatniteľná na jednodňové sterilizačné operácie,

▼B

— „úverovou inštitúciou“ (credit institution) sa rozumie buď: a) úverová inštitúcia v zmysle [vložiť ustanovenia vnútroštátnych právnych predpisov, ktorými sa vykonáva článok 4 ods. 1 písm. a), a ak ho možno uplatniť, článok 2 smernice 2006/48/ES], ktorá podlieha dohľadu príslušného orgánu, alebo b) iná úverová inštitúcia v zmysle článku 123 ods. 2 Zmluvy o fungovaní Európskej únie, ktorá podlieha kontrole porovnateľnej s dohľadom vykonávaným príslušným orgánom,

— „vstupnou dispozíciou“ (entry disposition) sa rozumie štádium spracovania platieb, počas ktorého sa TARGET2-[vložiť odkaz na CB/krajinu] snaží zúčtovať platobný príkaz, ktorý bol prijatý podľa článku 14, prostredníctvom špecifických postupov, ako je uvedené v článku 20,

— „vnútrodenným úverom“ (intraday credit) sa rozumie úver poskytovaný na obdobie kratšie ako jeden pracovný deň.

Článok 2

Dodatky

1. Neoddeliteľnou súčasťou týchto podmienok sú aj nasledujúce dodatky:

Dodatok I: Technické špecifikácie na spracúvanie platobných príkazov

Dodatok II: Systém náhrady škody v rámci TARGET2

Dodatok III: Podmienky pre stanoviská k spôsobilosti a národné stanoviská

Dodatok IV: Obnova prevádzky a núdzová prevádzka

Dodatok V: Harmonogram prevádzky

Dodatok VI: Rozpis poplatkov a fakturácia

Dodatok VII: Dohoda o zoskupenej likvidite

2. V prípade akéhokoľvek rozporu alebo nesúladu medzi obsahom niektorého z dodatkov a obsahom niektorého iného ustanovenia týchto podmienok sa prednostne použijú tieto iné ustanovenia podmienok.

Článok 3

Všeobecný opis TARGET2-[vložiť odkaz na CB/krajinu] a TARGET2

1. TARGET2 umožňuje hrubé vyrovnanie platieb v reálnom čase v eurách s vyrovnaním v peniazoch centrálnej banky.

2. V TARGET2-[vložiť odkaz na CB/krajinu] sa spracúvajú tieto platobné príkazy:

a) platobné príkazy, ktoré priamo vyplývajú z operácií menovej politiky Eurosystému alebo ktoré sa vykonávajú v súvislosti s uvedenými operáciami;

b) vyrovnanie eurovej strany devízových operácií týkajúcich sa Eurosystému;

c) vyrovnanie cezhraničných veľkoobjemových nettingových platobných systémov spracúvajúcich prevody eura;

d) vyrovnanie prevodov eura, ktoré vyplývajú z transakcií v eurách v retailových platobných systémoch systémového významu, a

e) akékoľvek iné platobné príkazy v eurách určené účastníkom TARGET2.

3. TARGET2 je vytvorený a funguje na základe SSP. Technické nastavenie a vlastnosti SSP špecifikuje Eurosystém. Služby SSP zabezpečujú národné centrálne banky poskytujúce SSP v prospech centrálnych bánk Eurosystému podľa osobitných dohôd.

4. [vložiť názov CB] je poskytovateľom služieb podľa týchto podmienok. Konanie národných centrálnych bánk poskytujúcich SSP a ich opomenutie konať sa považuje za konanie a opomenutie konať [vložiť názov CB], za ktoré na seba berie zodpovednosť v súlade s nižšie uvedeným článkom 31. Účasť podľa týchto podmienok nezakladá zmluvný vzťah medzi účastníkmi a národnými centrálnymi bankami poskytujúcimi SSP, ak tieto banky konajú z uvedeného titulu. Pokyny, správy alebo informácie, ktoré účastník dostane od SSP alebo pošle SSP, týkajúce sa služieb poskytovaných podľa týchto podmienok, sa považujú za prijaté alebo poslané [vložiť názov CB].

5. TARGET2 predstavuje z právneho hľadiska množinu platobných systémov zloženú zo všetkých systémov, ktoré sú súčasťou TARGET2 a sú označené ako „systémy“ podľa vnútroštátnych právnych predpisov, ktorými sa vykonáva smernica 98/26/ES. TARGET2-[vložiť odkaz na CB/krajinu] je označený ako „systém“ podľa [vložiť príslušné ustanovenia vnútroštátnych právnych predpisov, ktorými sa vykonáva smernica 98/26/ES].

6. Účasť v TARGET2 sa uskutočňuje prostredníctvom účasti v systéme, ktorý je súčasťou TARGET2. Tieto podmienky upravujú vzájomné práva a povinnosti účastníkov v TARGET2-[vložiť odkaz na CB/krajinu] a [vložiť názov CB]. Pravidlá týkajúce sa spracúvania platobných príkazov (hlava IV) sa vzťahujú na všetky zadané platobné príkazy alebo prijaté platby od ktoréhokoľvek účastníka TARGET2.







HLAVA II

ÚČASŤ

Článok 4

Kritériá prístupu

1. Tieto typy subjektov sú oprávnené na priamu účasť v TARGET2-[vložiť odkaz na CB/krajinu]:

a) úverové inštitúcie usadené v EHP vrátane tých, ktoré konajú prostredníctvom pobočky usadenej v EHP;

b) úverové inštitúcie usadené mimo EHP za predpokladu, že konajú prostredníctvom pobočky usadenej v EHP;

c) národné centrálne banky členských štátov a ECB

za predpokladu, že voči subjektom uvedeným v písmenách a) a b) neboli Radou Európskej únie ani členskými štátmi prijaté reštriktívne opatrenia podľa článku 65 ods. 1 písm. b), článku 75 alebo článku 215 zmluvy, ktorých uplatňovanie podľa názoru [odkaz na CB/krajinu], o ktorom bola ECB informovaná, nie je zlučiteľné s plynulým fungovaním TARGET2.

2. [Vložiť názov CB] môže na základe vlastného uváženia uznať za priamych účastníkov tiež tieto subjekty:

a) pokladničné správy ústredných alebo regionálnych vlád členských štátov aktívne na peňažných trhoch;

b) subjekty verejného sektora členských štátov, ktoré sú oprávnené viesť účty pre klientov;

c) investičné spoločnosti usadené v EHP;

d) subjekty, ktoré spravujú pridružené systémy a ktoré konajú v tomto postavení;

e) úverové inštitúcie alebo akékoľvek subjekty typov, ktoré sú vymenované v písmenách a) až d), v oboch prípadoch, ak sú usadené v krajine, s ktorou Únia uzavrela menovú dohodu umožňujúcu takýmto subjektom prístup do platobných systémov v Únii, podliehajúc podmienkam ustanoveným v tejto menovej dohode, a za predpokladu, že príslušný právny rámec, ktorý sa uplatňuje v danej krajine, zodpovedá príslušnej legislatíve Únie.

3. Inštitúcie elektronických peňazí v zmysle [vložiť ustanovenia vnútroštátnych právnych predpisov, ktorými sa vykonáva článok 2 ods. 1 smernice Európskeho parlamentu a Rady 2009/110/ES zo 16. septembra 2009 o začatí a vykonávaní činností a dohľade nad obozretným podnikaním inštitúcií elektronického peňažníctva, ktorou sa menia a dopĺňajú smernice 2005/60/ES a 2006/48/ES a zrušuje smernica 2000/46/ES ( 13 )] nie sú oprávnené zúčastňovať sa na TARGET2-[vložiť odkaz na CB/krajinu].

Článok 5

Priami účastníci

1. Priami účastníci v TARGET2-[vložiť odkaz na CB/krajinu] musia spĺňať požiadavky ustanovené v článku 8 ods. 1 a 2. Musia mať aspoň jeden PM účet v [vložiť názov CB].

2. Priami účastníci môžu určiť adresovateľných držiteľov BIC bez ohľadu na miesto ich usadenia.

3. Priami účastníci môžu určiť subjekty za nepriamych účastníkov za predpokladu, že sú splnené podmienky ustanovené v článku 6.

4. Multiadresný prístup prostredníctvom pobočiek možno poskytnúť takto:

a) Úverová inštitúcia v zmysle článku 4 ods. 1 písm. a) alebo b), ktorá bola uznaná za priameho účastníka, môže udeliť prístup k svojmu PM účtu jednej alebo viacerým svojim pobočkám usadeným v EHP, aby priamo zadávali platobné príkazy a/alebo prijímali platby, za predpokladu, že [vložiť názov CB] bola zodpovedajúcim spôsobom informovaná.

b) Ak bola pobočka úverovej inštitúcie uznaná za priameho účastníka, ostatné pobočky toho istého právneho subjektu a/alebo jeho ústredie, v oboch prípadoch za predpokladu, že sú usadené v EHP, môžu mať prístup k PM účtu tejto pobočky za predpokladu, že informovali [vložiť názov CB].

Článok 6

Nepriami účastníci

1. Úverové inštitúcie usadené v EHP môžu uzavrieť zmluvu s jedným priamym účastníkom, ktorý je buď úverovou inštitúciou v zmysle článku 4 ods. 1 písm. a) alebo b), alebo CB, s cieľom zadávať platobné príkazy a/alebo prijímať platby a ich vyrovnania prostredníctvom PM účtu tohto priameho účastníka. TARGET2-[vložiť odkaz na CB/krajinu] uzná nepriamych účastníkov formou registrácie takejto nepriamej účasti v adresári TARGET2, ktorý je uvedený v článku 9.

2. Ak priamy účastník, ktorý je úverovou inštitúciou v zmysle článku 4 ods. 1 písm. a) alebo b), a nepriamy účastník patria do rovnakej skupiny, priamy účastník môže výslovne splnomocniť nepriameho účastníka na priame používanie PM účtu priameho účastníka, aby zadával platobné príkazy a/alebo prijímal platby formou multiadresného prístupu v rámci skupiny.

Článok 7

Zodpovednosť priameho účastníka

1. S cieľom vyhnúť sa akýmkoľvek pochybnostiam sa platobné príkazy zadané nepriamym účastníkom alebo platby ním prijaté podľa článku 6, ako aj pobočkami podľa článku 5 ods. 4 považujú za zadané alebo prijaté samotným priamym účastníkom.

2. Priamy účastník je viazaný takýmito platobnými príkazmi bez ohľadu na ich obsah alebo akýkoľvek nesúlad so zmluvnými alebo inými dojednaniami medzi týmto účastníkom a ktorýmkoľvek zo subjektov uvedených v odseku 1.

Článok 8

Konanie o žiadosti

1. Na pripojenie sa do TARGET2-[vložiť odkaz na CB/krajinu] žiadajúci účastníci musia:

a) spĺňať tieto technické požiadavky: i) nainštalovať, spravovať, prevádzkovať a monitorovať, ako aj zaistiť bezpečnosť IT infraštruktúry na pripojenie sa do TARGET2-[vložiť odkaz na CB/krajinu] a zadávanie platobných príkazov do tohto systému. Do vykonávania týchto činností môžu žiadajúci účastníci zapojiť tretie osoby, ale ich zodpovednosť zostáva výlučná. Žiadajúci účastníci najmä uzavrú dohodu s poskytovateľom sieťových služieb, aby získali potrebné pripojenie a vstupy v súlade s technickými špecifikáciami uvedenými v dodatku I, a ii) vykonať testy požadované [vložiť názov CB] a

b) spĺňať tieto právne požiadavky: i) predložiť stanovisko k spôsobilosti vo forme uvedenej v dodatku III, pokiaľ [vložiť názov CB] neprijala už v inej súvislosti informácie a vyjadrenia, ktoré sa majú poskytnúť v takomto stanovisku k spôsobilosti, a ii) v prípade subjektov uvedených v článku 4 ods. 1 písm. b) predložiť národné stanovisko vo forme uvedenej v dodatku III, pokiaľ [vložiť názov CB] neprijala už v inej súvislosti informácie a vyjadrenia, ktoré sa majú poskytnúť v takomto národnom stanovisku.

2. Žiadatelia podávajú žiadosť písomne [vložiť názov CB], pričom pripoja aspoň tieto dokumenty/informácie:

a) vyplnené formuláre pre zber statických údajov, ktoré poskytuje [vložiť názov CB];

b) stanovisko k spôsobilosti, ak ho požaduje [vložiť názov CB], a

c) národné stanovisko, ak ho požaduje [vložiť názov CB].

3. [Vložiť názov CB] môže tiež požadovať dodatočnú informáciu, ktorú považuje za potrebnú na rozhodnutie o žiadosti.

4. [Vložiť názov CB] zamietne žiadosť, ak:

a) nie sú splnené kritériá prístupu uvedené v článku 4;

b) najmenej jedno kritérium pre účasť uvedené v odseku 1 nie je splnené a/alebo

c) na základe posúdenia [vložiť názov CB] by takáto účasť ohrozila celkovú stabilitu, spoľahlivosť a bezpečnosť TARGET2-[vložiť odkaz na CB/krajinu] alebo ktoréhokoľvek systému, ktorý je súčasťou TARGET2, alebo by ohrozila plnenie úloh [vložiť názov CB], ako sú uvedené v [odkaz na príslušné vnútroštátne právo] a v Štatúte Európskeho systému centrálnych bánk a Európskej centrálnej banky, alebo ak takáto účasť predstavuje riziko z dôvodov obozretnosti.

5. [vložiť názov CB] oznámi žiadateľovi svoje rozhodnutie o žiadosti do jedného mesiaca od jej prijatia [vložiť názov CB]. Ak [vložiť názov CB] požaduje dodatočné informácie podľa odseku 3, rozhodnutie sa oznámi do jedného mesiaca od prijatia takýchto informácií [vložiť názov CB] od žiadateľa. Každé zamietavé rozhodnutie musí obsahovať dôvody zamietnutia.

Článok 9

Adresár TARGET2

1. Adresár TARGET2 je databázou bankových identifikačných kódov, ktorá sa používa na nasmerovanie platobných príkazov určených:

a) účastníkom TARGET2 a ich pobočkám s multiadresným prístupom;

b) nepriamym účastníkom TARGET2 vrátane tých s multiadresným prístupom a

c) adresovateľným držiteľom BIC TARGET2.

Aktualizuje sa týždenne.

2. Pokiaľ sa zo strany účastníka nepožaduje niečo iné, jeho bankové identifikačné kódy sa uverejňujú v adresári TARGET2.

3. Adresár TARGET2 môžu účastníci distribuovať len svojim pobočkám a subjektom s multiadresným prístupom.

4. Subjekty uvedené v odseku 1 písm. b) a c) používajú svoje BIC len vo vzťahu k jednému priamemu účastníkovi.

5. Účastníci súhlasia s tým, aby [vložiť názov CB] a ostatné CB mohli zverejniť názvy a bankové identifikačné kódy účastníkov. Navyše možno zverejniť názvy a bankové identifikačné kódy nepriamych účastníkov registrovaných účastníkmi, pričom účastníci zabezpečia súhlas nepriamych účastníkov so zverejnením.







HLAVA III

POVINNOSTI STRÁN

Článok 10

Povinnosti [vložiť názov CB] a účastníkov

1. [Vložiť názov CB] ponúka služby uvedené v hlave IV. Pokiaľ nie je v týchto podmienkach ustanovené alebo právnym poriadkom požadované inak, [vložiť názov CB] použije v rámci svojej právomoci všetky primerané prostriedky na plnenie povinností podľa týchto podmienok bez toho, aby zaručovala výsledok.

2. Účastníci platia [vložiť názov CB] poplatky stanovené v dodatku VI.

3. Účastníci zabezpečia, aby boli počas pracovných dní pripojení do TARGET2-[vložiť odkaz na CB/krajinu] v súlade s harmonogramom prevádzky uvedeným v dodatku V.

4. Účastník vyhlasuje a ručí [vložiť názov CB], že plnením svojich povinností podľa týchto podmienok neporušuje žiadny zákon, iný právny predpis ani interný predpis, ktorý sa na neho vzťahuje, ani žiadnu dohodu, ktorou je viazaný.

Článok 11

Spolupráca a výmena informácií

1. Pri plnení svojich povinností a využívaní svojich práv podľa týchto podmienok [vložiť názov CB] a účastníci navzájom úzko spolupracujú s cieľom zabezpečiť stabilitu, spoľahlivosť a bezpečnosť TARGET2-[vložiť odkaz na CB/krajinu]. Poskytujú si navzájom všetky informácie alebo dokumenty, ktoré súvisia s plnením ich povinností a výkonom ich práv podľa týchto podmienok bez toho, aby bola dotknutá povinnosť dodržiavať bankové tajomstvo.

2. [Vložiť názov CB] vytvorí a udržiava oddelenie systémovej podpory na pomoc účastníkom pri riešení ťažkostí, ktoré vzniknú v súvislosti s operáciami so systémom.

3. Aktualizované informácie o prevádzkovom stave SSP sú prístupné v informačnom systéme TARGET2 (T2IS). T2IS možno použiť na získanie informácií o akejkoľvek skutočnosti ovplyvňujúcej bežnú prevádzku TARGET2.

4. [Vložiť názov CB] môže účastníkom odosielať správy buď prostredníctvom komunikácie cez ICM, alebo prostredníctvom akéhokoľvek iného komunikačného prostriedku.

5. Účastníci sú zodpovední za včasnú aktualizáciu existujúcich formulárov pre zber statických údajov a za dodanie nových formulárov pre zber statických údajov [vložiť názov CB]. Účastníci sú zodpovední za overenie presnosti tých informácií, ktoré sa ich týkajú a ktoré [vložiť názov CB] vkladá do TARGET2-[vložiť odkaz na CB/krajinu].

6. [Vložiť názov CB] sa považuje za oprávnenú oznamovať národným centrálnym bankám poskytujúcim SSP akékoľvek informácie týkajúce sa účastníkov, ktoré môžu národné centrálne banky poskytujúce SSP potrebovať pri plnení ich funkcie správcov služieb v súlade s dohodou uzavretou s poskytovateľom sieťových služieb.

7. Účastníci informujú [vložiť názov CB] o akýchkoľvek zmenách týkajúcich sa ich právnej spôsobilosti alebo príslušných legislatívnych zmenách ovplyvňujúcich otázky upravené národným stanoviskom, ktoré sa ich týkajú.

8. Účastníci informujú [vložiť názov CB] o:

a) každom novom nepriamom účastníkovi, adresovateľnom držiteľovi BIC alebo subjekte s multiadresným prístupom, ktorého zaregistrujú, a

b) akýchkoľvek zmenách týkajúcich sa subjektov vymenovaných v písmene a).

9. Účastníci bezodkladne informujú [vložiť názov CB], ak sa vyskytne prípad neplnenia, ktorý sa na nich vzťahuje.







HLAVA IV

VEDENIE PM ÚČTOV A SPRACOVANIE PLATOBNÝCH PRÍKAZOV

Článok 12

Otvorenie a vedenie PM účtov

1. [Vložiť názov CB] otvorí a vedie pre každého účastníka najmenej jeden PM účet. Na žiadosť účastníka konajúceho ako zúčtovacia banka otvorí [vložiť názov CB] jeden alebo viac podúčtov v TARGET2-[vložiť odkaz na CB/krajinu] s cieľom použiť ich na vyčlenenie likvidity.

2. [V prípade potreby vložiť: Na PM účtoch nie je dovolený žiadny debetný zostatok.]

3. [V prípade potreby vložiť: Na začiatku a konci pracovného dňa musí byť na PM účtoch nulový zostatok. Má sa za to, že účastníci dali pokyn [vložiť názov CB] na prevod akéhokoľvek zostatku na konci pracovného dňa na účet určený účastníkom.]

4. [V prípade potreby vložiť: Na začiatku nasledujúceho pracovného dňa sa takýto zostatok vráti na PM účet účastníka.]

▼M2

5. PM účty a ich podúčty sa úročia percentom nula alebo úrokovou sadzbou pre jednodňové sterilizačné operácie podľa toho, ktorá z týchto sadzieb je nižšia, pokiaľ sa nepoužívajú na udržiavanie povinných minimálnych rezerv. V takom prípade sú výpočet a platba za udržiavanie povinných minimálnych rezerv vo forme odmeny upravené nariadením Rady (ES) č. 2531/98 z 23. novembra 1998, ktoré sa týka uplatnenia minimálnych rezerv Európskou centrálnou bankou ( 14 ), a nariadením Európskej centrálnej banky (ES) č. 1745/2003 z 12. septembra 2003 o povinných minimálnych rezervách (ECB/2003/9) ( 15 ).

▼B

6. PM účet môže byť okrem vyrovnania platobných príkazov v platobnom module použitý tiež na vyrovnanie platobných príkazov z domácich účtov a na domáce účty v súlade s pravidlami ustanovenými [vložiť názov CB].

7. Účastníci používajú ICM na získanie informácií o stave svojej likvidity. [vložiť názov CB] poskytne denné výpisy z účtov ktorémukoľvek účastníkovi, ktorý o takúto službu požiada.

Článok 13

Druhy platobných príkazov

Na účely TARGET2 sa rozlišujú tieto platobné príkazy:

a) prevodné príkazy na úhradu;

b) príkazy na inkaso vykonané na základe povolenia na inkaso a

c) príkazy na prevod likvidity.

Článok 14

Prijatie a odmietnutie platobných príkazov

1. Platobné príkazy zadané účastníkmi sa považujú za prijaté [vložiť názov CB], ak:

a) platobná správa je v súlade s pravidlami stanovenými poskytovateľom sieťových služieb;

b) platobná správa je v súlade s pravidlami a podmienkami TARGET2-[vložiť odkaz na CB/krajinu] pre formátovanie a prešla kontrolou dvojitého zadania uvedenou v dodatku I a

c) bol doručený výslovný súhlas CB účastníka, ktorého účasť bola pozastavená, v prípadoch, ak bola platcovi alebo príjemcovi platby pozastavená účasť.

2. [Vložiť názov CB] okamžite odmietne akýkoľvek platobný príkaz, ktorý nespĺňa podmienky ustanovené v odseku 1. [vložiť názov CB] informuje účastníka o akomkoľvek odmietnutí platobného príkazu, ako je uvedené v dodatku I.

3. Časovú pečiatku pre spracovanie platobných príkazov podľa toho, kedy dostane a prijme platobný príkaz, opatrí SSP.

Článok 15

Pravidlá stanovenia priority

1. Účastníci, ktorí zadávajú platobný príkaz, označia každý platobný príkaz ako jeden z nasledujúcich:

a) bežný platobný príkaz (prioritná trieda 2);

b) naliehavý platobný príkaz (prioritná trieda 1);

c) veľmi naliehavý platobný príkaz (prioritná trieda 0).

Ak nie je na platobnom príkaze označená priorita, považuje sa za bežný platobný príkaz.

2. Platobný príkaz môže byť za veľmi naliehavý označený len:

a) centrálnymi bankami a

b) účastníkmi, v prípade platieb do Medzinárodnej banky CLS a platieb z Medzinárodnej banky CLS a prevodov likvidity v súvislosti s vyrovnaním pridruženým systémom s použitím ASI.

Všetky platobné pokyny, ktoré sú zadané do pridruženého systému prostredníctvom ASI na zaúčtovanie na ťarchu PM účtu alebo na pripísanie v prospech PM účtu, sa považujú za veľmi naliehavé platobné príkazy.

3. Príkazy na prevod likvidity zadané prostredníctvom ICM sú naliehavými platobnými príkazmi.

4. V prípade naliehavých platobných príkazov a bežných platobných príkazov môže platca zmeniť prioritu prostredníctvom ICM s okamžitou účinnosťou. Prioritu veľmi naliehavej platby nemožno zmeniť.

Článok 16

Limity pre použitie likvidity

1. Účastník môže obmedziť použitie dostupnej likvidity na platobné príkazy vo vzťahu k iným účastníkom TARGET2 okrem ktorejkoľvek z centrálnych bánk stanovením bilaterálnych alebo multilaterálnych limitov. Takéto limity môžu byť stanovené len vo vzťahu k bežným platobným príkazom.

2. Limity môžu byť stanovené len v rámci skupiny AL alebo v súvislosti so skupinou AL ako celkom. Limity nesmú byť stanovené ani vo vzťahu k jednotlivému PM účtu člena skupiny AL, ani vo vzťahu medzi jednotlivými členmi skupiny AL navzájom.

3. Stanovením bilaterálneho limitu dá účastník pokyn [vložiť názov CB], aby sa nezúčtoval prijatý platobný príkaz v prípade, ak by výška jeho odchádzajúcich bežných platobných príkazov na PM účet iného účastníka TARGET2, znížená o výšku všetkých prichádzajúcich naliehavých platieb a bežných platieb z PM účtu takéhoto účastníka TARGET2, prekročila takýto bilaterálny limit.

4. Účastník môže stanoviť multilaterálny limit pre akýkoľvek vzťah, ktorý nepodlieha bilaterálnemu limitu. Multilaterálny limit môže byť stanovený iba v prípade, ak účastník stanovil aspoň jeden bilaterálny limit. Ak účastník stanoví multilaterálny limit, dá pokyn [vložiť názov CB], aby sa nezúčtoval prijatý platobný príkaz v prípade, ak by výška jeho odchádzajúcich bežných platobných príkazov na všetky PM účty účastníkov TARGET2, vo vzťahu ku ktorým nebol stanovený žiadny bilaterálny limit, znížená o výšku všetkých prichádzajúcich naliehavých a bežných platieb z takýchto PM účtov, prekročila tento multilaterálny limit.

5. Minimálna výška akéhokoľvek limitu je 1 milión EUR. K bilaterálnemu alebo multilaterálnemu limitu s nulovou hodnotou sa pristupuje tak, akoby nebol stanovený žiadny limit. Limity medzi nulou a 1 miliónom EUR nemožno stanoviť.

6. Limity môžu byť zmenené v reálnom čase s okamžitou účinnosťou alebo s účinnosťou od nasledujúceho pracovného dňa prostredníctvom ICM. Ak je limit zmenený na nulu, nemožno ho opätovne zmeniť v ten istý pracovný deň. Nový bilaterálny alebo multilaterálny limit možno stanoviť iba s účinnosťou od nasledujúceho pracovného dňa.

Článok 17

Rezervovanie likvidity

1. Účastníci si môžu rezervovať likviditu pre veľmi naliehavé platobné príkazy a naliehavé platobné príkazy prostredníctvom ICM.

2. Manažér skupiny AL môže rezervovať likviditu iba pre skupinu AL ako celok. Likvidita nesmie byť rezervovaná pre jednotlivé účty v rámci skupiny AL.

3. Požiadaním o rezervovanie určitej výšky likvidity pre veľmi naliehavé platobné príkazy dá účastník pokyn [vložiť názov CB], aby zúčtovala naliehavé platobné príkazy a bežné platobné príkazy iba v prípade, ak je k dispozícii dostupná likvidita po odpočítaní sumy rezervovanej pre veľmi naliehavé platobné príkazy.

4. Požiadaním o rezervovanie určitej výšky likvidity pre naliehavé platobné príkazy dá účastník pokyn [vložiť názov CB], aby zúčtovala bežné platobné príkazy iba v prípade, ak je k dispozícii dostupná likvidita po odpočítaní sumy rezervovanej pre naliehavé platobné príkazy a veľmi naliehavé platobné príkazy.

5. Po prijatí žiadosti o rezervovanie likvidity [vložiť názov CB] overí, či je výška likvidity na PM účte účastníka dostatočná na rezervovanie likvidity. V prípade, ak to tak nie je, rezervuje sa iba likvidita, ktorá je dostupná na PM účte. Zvyšok požadovaného rezervovania likvidity sa rezervuje, ak bude k dispozícii dodatočná likvidita.

6. Úroveň rezervovania likvidity môže byť zmenená. Prostredníctvom ICM môžu účastníci požiadať o rezervovanie nových súm s okamžitou účinnosťou alebo s účinnosťou od nasledujúceho pracovného dňa.

Článok 17a

Trvalé pokyny na rezervovanie likvidity a vyčlenenie likvidity

1. Účastníci si môžu prostredníctvom ICM vopred stanoviť východiskovú sumu likvidity pre veľmi naliehavé platobné príkazy a naliehavé platobné príkazy. Takýto trvalý pokyn alebo jeho zmena sú účinné od nasledujúceho pracovného dňa.

2. Účastníci si môžu prostredníctvom ICM vopred stanoviť východiskovú sumu likvidity vyčlenenú na vyrovnanie pridruženým systémom. Takýto trvalý pokyn alebo jeho zmena sú účinné od nasledujúceho pracovného dňa. Má sa za to, že účastníci dali pokyn [vložiť názov CB] na vyčlenenie likvidity v ich mene, ak to príslušný pridružený systém požaduje.

Článok 18

Vopred stanovené časy vyrovnania

1. Účastníci, ktorí zadávajú platobný príkaz, môžu vopred stanoviť čas vyrovnania platobných príkazov v priebehu pracovného dňa pomocou indikátora najskoršieho času zaúčtovania na ťarchu účtu alebo indikátora najneskoršieho času zaúčtovania na ťarchu účtu.

2. V prípade použitia indikátora najskoršieho času zaúčtovania na ťarchu účtu je prijatý platobný príkaz uložený a až v uvedenom čase zaradený do vstupnej dispozície.

3. V prípade použitia indikátora najneskoršieho času zaúčtovania na ťarchu účtu sa prijatý platobný príkaz vráti ako nevyrovnaný, ak nemôže byť vyrovnaný do uvedeného času zaúčtovania na ťarchu účtu. Účastníkovi, ktorý zadáva platobný príkaz, sa pošle automatické oznámenie prostredníctvom ICM 15 minút pred stanoveným časom zaúčtovania na ťarchu účtu. Účastník, ktorý zadáva platobný príkaz, môže tiež použiť indikátor najneskoršieho času zaúčtovania na ťarchu účtu iba ako varovný indikátor. V takýchto prípadoch sa príslušný platobný príkaz nevráti.

4. Účastník, ktorý zadáva platobný príkaz, môže zmeniť indikátor najskoršieho času zaúčtovania na ťarchu účtu alebo indikátor najneskoršieho času zaúčtovania na ťarchu účtu prostredníctvom ICM.

5. Ďalšie technické detaily sú uvedené v dodatku I.

Článok 19

Vopred zadané platobné príkazy

1. Platobné príkazy môžu byť zadané najviac päť pracovných dní pred stanoveným dátumom vyrovnania (uložené platobné príkazy).

2. Uložené platobné príkazy sú prijaté a zaradené do vstupnej dispozície k dátumu uvedenému účastníkom, ktorý zadal platobný príkaz na začiatku denného spracúvania, ako je uvedené v dodatku V. Platobné príkazy sa zaradia pred platobné príkazy rovnakej priority.

3. Článok 15 ods. 3, článok 22 ods. 2 a článok 29 ods. 1 písm. a) sa primerane vzťahujú na uložené platobné príkazy.

Článok 20

Vyrovnanie platobných príkazov vo vstupnej dispozícii

1. Pokiaľ účastníci, ktorí zadali platobné príkazy, neoznačili čas vyrovnania spôsobom uvedeným v článku 18, prijaté platobné príkazy sa zúčtujú ihneď alebo najneskôr do konca pracovného dňa, keď boli prijaté, za predpokladu, že sú na PM účte platcu k dispozícii dostatočné peňažné prostriedky, berúc do úvahy limity likvidity a rezervovanie likvidity uvedené v článkoch 16 a 17.

2. Financovanie môže byť poskytnuté z:

a) dostupnej likvidity na PM účte alebo

b) prichádzajúcich platieb od iných účastníkov TARGET2, ktoré podliehajú príslušným optimalizačným postupom.

3. Pre veľmi naliehavé platobné príkazy sa uplatňuje princíp „first in, first out“ (FIFO). To znamená, že veľmi naliehavé platobné príkazy sa zúčtujú v chronologickom poradí. Naliehavé platobné príkazy a bežné platobné príkazy sa nezúčtujú až dovtedy, kým sú v čakacom rade veľmi naliehavé platobné príkazy.

4. Pre naliehavé platobné príkazy sa tiež uplatňuje princíp FIFO. Bežné platobné príkazy sa nezúčtujú, ak sú v čakacom rade naliehavé platobné príkazy a veľmi naliehavé platobné príkazy.

5. Odchylne od odsekov 3 a 4 môžu byť platobné príkazy nižšej priority (alebo rovnakej priority, avšak prijaté neskôr) vyrovnané pred platobnými príkazmi vyššej priority (alebo rovnakej priority, ktoré boli prijaté skôr), ak by sa platobné príkazy nižšej priority vzájomne započítali s platbami, ktoré majú byť prijaté, a výsledkom by bolo zvýšenie likvidity platcu.

6. Bežné platobné príkazy sa zúčtujú tak, že sa princíp FIFO obíde. To znamená, že môžu byť vyrovnané okamžite (nezávisle od iných bežných platobných príkazov v čakacom rade, ktoré boli prijaté skôr), a preto môžu porušiť princíp FIFO za predpokladu, že je k dispozícii dostatok peňažných prostriedkov.

7. Ďalšie podrobnosti vyrovnania platobných príkazov vo vstupnej dispozícii sú uvedené v dodatku I.

Článok 21

Vyrovnanie a vrátenie platobných príkazov v čakacom rade

1. Platobné príkazy, ktoré nie sú vyrovnané okamžite vo vstupnej dispozícii, sa zaradia do čakacích radov podľa priority, ktorá im bola priradená príslušným účastníkom, ako je uvedené v článku 15.

2. Na účely optimalizácie vyrovnania platobných príkazov v čakacom rade môže [vložiť názov CB] použiť optimalizačné postupy uvedené v dodatku I.

3. S výnimkou veľmi naliehavých platobných príkazov môže platca zmeniť pozíciu platobných príkazov v čakacom rade, t. j. zmeniť poradie, prostredníctvom ICM. Platobné príkazy môžu byť presunuté buď na začiatok, alebo na koniec príslušného čakacieho radu s okamžitou účinnosťou kedykoľvek v priebehu denného spracúvania, ako je uvedené v dodatku V.

4. Na žiadosť platcu môže [vložiť názov CB] alebo CB manažéra skupiny AL v prípade skupiny AL rozhodnúť o zmene pozície veľmi naliehavého platobného príkazu (s výnimkou veľmi naliehavých platobných príkazov súvisiacich so zúčtovacími postupmi č. 5 a č. 6) za predpokladu, že takáto zmena neovplyvní plynulé vyrovnanie pridruženými systémami v TARGET2 alebo iným spôsobom nevyvolá vznik systémového rizika.

5. V prípade, ak je nedostatok likvidity, príkazy na prevod likvidity zadané v ICM sa okamžite vrátia. Ostatné platobné príkazy sa vrátia ako nevyrovnané, ak nemôžu byť vyrovnané do času uzávierky určenej pre príslušný typ správy, ako je uvedené v dodatku V.

Článok 22

Prijatie platobných príkazov systémom a ich neodvolateľnosť

1. Na účely článku 3 ods. 1 prvej vety smernice 98/26/ES a [vložiť ustanovenia vnútroštátnych právnych predpisov, ktorými sa vykonáva tento článok smernice 98/26/ES] sa platobné príkazy považujú za prijaté TARGET2-[vložiť odkaz na CB/krajinu] momentom zaúčtovania na ťarchu príslušného PM účtu účastníka.

2. Platobné príkazy môžu byť odvolané, až kým nie sú prijaté TARGET2-[vložiť odkaz na CB/krajinu] v súlade s odsekom 1. Platobné príkazy, ktoré sú zahrnuté do algoritmu, ako je uvedené v dodatku I, nemôžu byť odvolané, kým algoritmus prebieha.







HLAVA V

ZDRUŽOVANIE LIKVIDITY

Článok 23

Režimy združovania likvidity

[vložiť názov CB] ponúka (CAI) režim konsolidovaných informácií o účtoch a (AL) režim zoskupenej likvidity.

Článok 24

Režim konsolidovaných informácií o účtoch

1. CAI režim môže používať:

a) úverová inštitúcia a/alebo jej pobočky (bez ohľadu na to, či sa tieto subjekty zúčastňujú na tom istom systéme, ktorý je súčasťou TARGET2) za predpokladu, že dotknuté subjekty majú niekoľko PM účtov označených rôznymi bankovými identifikačnými kódmi, alebo

b) dve alebo viac úverových inštitúcií, ktoré patria do tej istej skupiny, a/alebo ich pobočky, z ktorých každá má jeden alebo viac PM účtov označených rôznymi bankovými identifikačnými kódmi.

2.

a) V CAI režime sa každému členovi CAI skupiny a ich príslušným centrálnym bankám poskytuje zoznam PM účtov členov skupiny a tieto doplňujúce informácie, ktoré sú konsolidované na úrovni CAI skupiny: i) vnútrodenné úverové linky (ak to možno uplatniť); ii) zostatky vrátane zostatkov na podúčtoch; iii) obrat; iv) vyrovnané platby; v) platobné príkazy v čakacom rade.

b) Manažér CAI skupiny a príslušná CB majú prístup k informáciám o každej vyššie uvedenej položke pri všetkých PM účtoch CAI skupiny.

c) Informácie uvedené v tomto odseku sa poskytujú prostredníctvom ICM.

3. Manažér CAI skupiny je oprávnený prostredníctvom ICM iniciovať prevody likvidity medzi PM účtami vrátane ich podúčtov, ktoré patria do tej istej CAI skupiny.

4. CAI skupina môže tiež zahŕňať PM účty, ktoré sú zahrnuté v skupine AL. V takom prípade sú všetky PM účty skupiny AL súčasťou CAI skupiny.

5. Ak sú dva alebo viac PM účtov súčasťou skupiny AL a zároveň CAI skupiny (v ktorej sú ďalšie PM účty), vo vzťahoch v rámci skupiny AL majú prednosť pravidlá, ktoré sa vzťahujú na skupinu AL.

6. CAI skupina, ktorá zahŕňa PM účty skupiny AL, môže vymenovať manažéra CAI skupiny, ktorý je inou osobou ako manažér skupiny AL.

7. Postup na získanie povolenia na používanie režimu AL, ktorý je ustanovený v článku 25 ods. 4 a 5, sa primerane uplatňuje aj na postup na získanie povolenia na používanie CAI režimu. Manažér CAI skupiny nezasiela riadiacej CB vyhotovenú dohodu o CAI režime.

Článok 25

Režim zoskupenej likvidity

1. Režim AL môže používať:

a) úverová inštitúcia a/alebo jej pobočky (bez ohľadu na to, či sa tieto subjekty zúčastňujú na tom istom systéme, ktorý je súčasťou TARGET2) za predpokladu, že dotknuté subjekty sú usadené v eurozóne a majú niekoľko PM účtov označených rôznymi bankovými identifikačnými kódmi;

b) pobočky úverovej inštitúcie usadenej mimo eurozóny, ktoré sú usadené v eurozóne (bez ohľadu na to, či sa takéto pobočky zúčastňujú na tom istom systéme, ktorý je súčasťou TARGET2), za predpokladu, že tieto pobočky majú niekoľko PM účtov označených rôznymi bankovými identifikačnými kódmi, alebo

c) dve alebo viaceré úverové inštitúcie uvedené v písmene a) a/alebo pobočky uvedené v písmene b), ktoré patria do tej istej skupiny.

V každom prípade uvedenom v písmenách a) až c) platí tiež podmienka, aby dotknuté subjekty uzavreli dojednania o vnútrodenných úveroch s príslušnou NCB eurozóny.

2. V režime AL sa na účely kontroly, či je platobný príkaz dostatočne krytý, zoskupuje dostupná likvidita na PM účtoch všetkých členov skupiny AL. Bez ohľadu na uvedené sa dvojstranný vzťah medzi členom skupiny AL a jeho NCB AL, ktorý sa týka PM účtu, naďalej spravuje dojednaniami príslušného systému, ktorý je súčasťou TARGET2, s výhradou úprav ustanovených v dohode AL. Vnútrodenný úver poskytnutý ktorémukoľvek členovi skupiny AL na jeho PM účet možno pokryť dostupnou likviditou na iných PM účtoch tohto člena skupiny AL alebo na PM účtoch iných členov skupiny AL v tej istej alebo v inej NCB AL.

3. Aby mohol účastník alebo viacerí účastníci TARGET2, ktorý(-í) spĺňa(-jú) kritériá uvedené v odseku 1, používať režim AL, uzavrie dohodu AL s [vložiť názov CB] a v prípade potreby s inými centrálnymi bankami systémov, ktoré sú súčasťou TARGET2 a na ktorých sa iní členovia skupiny AL zúčastňujú. Účastník TARGET2 môže v súvislosti s konkrétnym PM účtom uzavrieť len jednu dohodu AL. Dohoda AL musí byť v súlade s príslušným vzorom v dodatku VII.

4. Každá skupina AL vymenuje manažéra skupiny AL. V prípade, ak má skupina AL len jedného účastníka, tento vystupuje ako manažér skupiny AL. Manažér skupiny AL zašle riadiacej NCB písomnú žiadosť na používanie režimu AL (ktorá obsahuje formulár pre zber statických údajov poskytnutý [vložiť názov CB]) spolu s dohodou AL vyhotovenou na základe vzoru poskytnutého riadiacou NCB. Zostávajúci členovia skupiny AL zašlú písomné žiadosti (s formulármi pre zber statických údajov poskytnutými [vložiť názov CB]) svojim príslušným národným centrálnym bankám AL. Riadiaca NCB môže požiadať o akékoľvek dodatočné informácie alebo dokumenty, ktoré považuje za potrebné na to, aby rozhodla o žiadosti. Riadiaca NCB môže navyše po dohode s ostatnými národnými centrálnymi bankami AL požadovať vloženie ďalších ustanovení do dohody AL, ktoré považuje za potrebné na zabezpečenie riadneho a včasného plnenia existujúcich a/alebo budúcich záväzkov všetkých členov skupiny AL voči ktorejkoľvek NCB AL.

5. Riadiaca NCB overí, či žiadatelia spĺňajú požiadavky na vytvorenie skupiny AL a či bola dohoda AL riadne vyhotovená. Riadiaca NCB sa môže na tieto účely obrátiť na ostatné národné centrálne banky AL. Rozhodnutie riadiacej NCB sa zašle v písomnej podobe manažérovi skupiny AL do jedného mesiaca od prijatia žiadosti uvedenej v odseku 4 riadiacou NCB alebo ak si riadiaca NCB vyžiada dodatočné informácie, do jedného mesiaca od prijatia takýchto informácií riadiacou NCB. Každé zamietavé rozhodnutie musí obsahov